1. นโยบายและภาพรวมการประกอบธุรกิจ

  บริษัท เวิร์คพอยท์ เอ็นเทอร์เทนเมนท์ จำกัด (มหาชน) (“เวิร์คพอยท์” หรือ “บริษัท”)
  ก่อตั้งเมื่อวันที่ 11

กันยายน 2532 โดย นายปัญญา นิรันดร์กุล และ นายประภาส ชลศรานนท์
มีวัตถุประสงค์เพื่อสร้างสรรค์ผลงานบันเทิงทางโทรทัศน์และสื่อต่างๆ ด้วยทุนจดทะเบียนเริ่มต้น 2
ล้านบาท โดยรายการโทรทัศน์รายการแรกของบริษัท คือ เวทีทอง
ซึ่งได้รับความนิยมอย่างสูงและนับเป็นก้าวแรกของบริษัทในธุรกิจผลิตรายการโทรทัศน์
โดยบริษัทได้ผลิตรายการโทรทัศน์ต่างๆมากมาย ต่อมาบริษัท
ได้จดทะเบียนแปลงสภาพเป็นบริษัทมหาชนจำกัด เมื่อวันที่ 29 กันยายน 2547 ด้วยทุนจดทะเบียน
200 ล้านบาท โดย ณ เดือน ธันวาคม 2557 บริษัทมีทุนจดทะเบียนเท่ากับ 298.04 ล้านบาท ทั้งนี้
บริษัทได้ขยายธุรกิจมาอย่างต่อเนื่อง จนปัจจุบัน บริษัทมีการประกอบธุรกิจหลักอันประกอบไปด้วย 6
กลุ่มธุรกิจหลัก คือ 1)ธุรกิจรายการโทรทัศน์ 2) ธุรกิจสิ่งพิมพ์ 3) ธุรกิจผลิตและตัดต่อภาพ 4)
ธุรกิจเกี่ยวกับภาพยนตร์ 5) ธุรกิจจัดหาและผลิตคอนเสิร์ตและละครเวที และ 6)
ธุรกิจรับจ้างจัดงาน โดยบริษัทดำเนินการภายใต้ วิสัยทัศน์ (Vision) และ พันธกิจ (Mission)
ดังนี้

วิสัยทัศน์ (Vision) : “เป็นผู้นำในอุตสาหกรรมบันเทิงแห่งเอเชียอาคเนย์
ที่ขับเคลื่อนองค์การด้วยนวัตกรรมแห่ง

  ความสร้างสรรค์ควบคู่คุณธรรม”

พันธกิจ (Mission) : “ผลิตผลงานด้วยความรับผิดชอบต่อสังคม
ขับเคลื่อนด้วยความคิดสร้างสรรค์ที่แตกต่าง

  พัฒนาองค์กรสู่ความเป็นเลิศอย่างต่อเนื่องและยั่งยืน ให้บริการด้านบันเทิงและส่งเสริม

  การเรียนรู้แก่สังคม พัฒนาบุคลากรด้วยวัฒนธรรมองค์การที่เต็มเปี่ยมไปด้วยความมุ่งมั่น

  และพลังความคิดริเริ่มสร้างสรรค์ที่ยึดมั่นในคุณธรรม”

ภาพรวมการประกอบธุรกิจของบริษัทและบริษัทย่อย

บริษัท ดำเนินธุรกิจหลักคือธุรกิจรายการโทรทัศน์ซึ่งประกอบไปด้วย
ธุรกิจสถานีโทรทัศน์ซึ่งออกอากาศในระบบดิจิตอล
และธุรกิจผลิตรายการโทรทัศน์เพื่อออกอากาศและขายโฆษณาในช่วงเวลาที่บริษัทเช่าจากสถานีโทรทัศน์อื่น
โดยบริษัทมีนโยบายที่เน้นการนำเสนอรายการโทรทัศน์ที่ให้ทั้งสาระความรู้และความบันเทิงแก่ผู้ชมรายการโทรทัศน์
โดยแต่ละรายการโทรทัศน์ของบริษัทนั้นล้วนแล้วแต่ประสบความสำเร็จ
สามารถวัดได้จากรางวัลต่างๆ ที่ได้รับและยอดการขายโฆษณาที่สม่ำเสมอ
ทำให้บริษัทได้รับการยอมรับว่าเป็นผู้ผลิตรายการโทรทัศน์ระดับแนวหน้าของประเทศไทย
รางวัลต่างๆที่บริษัทได้รับจากสถาบันทั้งในและต่างประเทศยังเป็นเครื่องยืนยันความสำเร็จของบริษัท
และยืนยันคุณภาพของรายการโทรทัศน์ของบริษัทได้เป็นอย่างดี ดังที่ได้กล่าวมาแล้วข้างต้น
ซึ่งนับเป็นความภาคภูมิใจอย่างยิ่ง นอกเหนือจากการดำเนินธุรกิจของบริษัทแล้ว
บริษัทยังได้ลงทุนผ่านทางบริษัทย่อยต่างๆ โดยรายละเอียดของบริษัทย่อยในเครือสามารถสรุปได้ดังนี้

-   บริษัทย่อยในเครือที่บริษัทลงทุนเอง 100% มีดังนี้

-   บริษัท เวิร์คพอยท์ พิคเจอร์ จำกัด (“เวิร์คพอยท์ พิคเจอร์”) ดำเนินธุรกิจผลิตภาพยนตร์
    โดยผลงานภาพยนตร์ที่ผ่านมา เวิร์คพอยท์ พิคเจอร์ ร่วมลงทุนผลิตภาพยนตร์ ต่างๆ มากมาย
    เช่น หม่ำเดียว หัวเหลี่ยมหัวแหลม เท่งโหน่งคนมาหาเฮีย สิ่งเล็กๆ ที่เรียกว่ารัก และ
    ภาพยนตร์แอนิเมชั่นเรื่อง ยักษ์ เป็นต้น

-   บริษัท เวิร์คพอยท์ พับลิชชิ่ง จำกัด (“เวิร์คพอยท์ พับลิชชิ่ง”) ดำเนินธุรกิจสื่อสิ่งพิมพ์
    โดยมีทั้งที่เป็นหนังสือพ็อคเก็ตบุ๊คและนิตยสาร

-   บริษัท ไทย บรอดคาสติ้ง จำกัด (“ไทย บรอดคาสติ้ง”)
    ดำเนินธุรกิจในการประกอบกิจการสถานีโทรทัศน์ในระบบดิจิตอล
    โดยได้รับใบอนุญาตให้ใช้คลื่นความถี่และประกอบกิจการโทรทัศน์เพื่อให้บริการโทรทัศน์ภาคพื้นดินในระบบดิจิตอล
    ประเภทบริการทางธุรกิจระดับชาติ ในหมวดหมู่ทั่วไปแบบความคมชัดปกติ
    เริ่มออกอากาศอย่างเป็นทางการครั้งแรก วันที่ 25 เมษายน 2557 ภายใต้ชื่อ “ช่อง 1
    WORKPOINT”

-   บริษัท กรุงเทพ เอ็กซิบิชั่น จำกัด (“กรุงเทพ เอ็กซิบิชั่น”) ดำเนินธุรกิจบริการจัด EVENT
    ต่างๆ เช่น งานนิทรรศการ งานแถลงข่าว งานเปิดตัวสินค้า การประชุม, งานแสดงแสง สี
    เสียง และงานแฟชั่นโชว์ เป็นต้น

-   บริษัทย่อยในเครือ ที่บริษัทร่วมลงทุนในสัดส่วนร้อยละ 94
    (นับการถือหุ้นทั้งทางตรงและทางอ้อม) มีดังนี้

บริษัท สยามพิฆเนศ จำกัด (“สยามพิฆเนศ”) ดำเนินธุรกิจบริหารจัดการโรงละคร โดยโรงละครดังกล่าวมีชื่อว่า “โรงละครเคแบงก์สยามพิฆเนศ” ซึ่งปัจจุบันอยู่ในระหว่างก่อสร้าง โดยคาดว่าจะแล้วเสร็จภายในเดือน มีนาคม 2558 และจะมีการจัดการแสดงครั้งแรกในเดือน เมษายน 2558 ในรูปแบบของละครเวทีในชื่อเรื่อง “ไร้ราก ไร้แผ่นดิน โหมโรง เดอะมิวสิคัล” 

-   บริษัทย่อยในเครือ ที่บริษัทร่วมลงทุนในสัดส่วนร้อยละ 90 มีดังนี้

    - บริษัท บ้านอิทธิฤทธิ์ จำกัด (“บ้านอิทธิฤทธิ์”) ดำเนินธุรกิจผลิตหรือตัดต่อภาพเคลื่อนไหว
    (Animation) ให้แก่สื่อ ต่างๆ เช่น การ์ตูน ภาพยนตร์ โฆษณา และ รายการโทรทัศน์

-   บริษัทย่อยในเครือ ที่บริษัทร่วมลงทุนในสัดส่วนร้อยละ 80 มีดังนี้

-   บริษัท ซิกส์ดีกรี โปรดักส์ชั่น จำกัด (“ซิกส์ดีกรี”) ดำเนินธุรกิจ
    รับจ้างและให้บริการในการถ่ายทำภาพยนตร์ ละครโทรทัศน์ รายการโทรทัศน์ ละครเวที และ
    คอนเสิร์ต

-   บริษัทย่อยในเครือ ที่บริษัทร่วมลงทุนในสัดส่วนร้อยละ 60 มีดังนี้

    - บริษัท กราว จำกัด (“กราว”) ดำเนินธุรกิจบันทึกเสียงและผลิตผลงานเพลง
    บันทึกเสียงละคร บันทึกเสียงภาพยนตร์ และโฆษณา รวมถึงการบันทึกเสียงพากย์

-   บริษัทย่อยในเครือของบริษัท ที่ร่วมลงทุนในสัดส่วนร้อยละ 50 มีดังนี้

    - บริษัท โต๊ะกลมโทรทัศน์ จำกัด (“โต๊ะกลมโทรทัศน์”) ดำเนินธุรกิจผลิตรายการโทรทัศน์
    โดยผลงานที่ผ่านมาได้แก่ รายการเกมส์โชว์คนละดาวเดียวกัน รายการสนามสารพัดนึก The
    Voice ซิทคอม จัดรักให้ตรงกรุ๊ป และ ละคร ซีรีย์ เกมริษยา

    - บริษัท แฟล็กชิป เอ็นเทอร์เทนเมนท์ จำกัด (“แฟล็กชิป”)
    ดำเนินธุรกิจผลิตรายการโทรทัศน์ โดยผลงานที่ผ่านมา ได้แก่ รายการ the angel
    นางฟ้าติดปีก คาราบาวเดอะซีรีย์ และ The Noise Thailand

    - บริษัท ฟรีไซซ์ บรอดคาสติ้ง จำกัด (“ฟรีไซซ์”) ดำเนินธุรกิจโทรทัศน์ดาวเทียม
    อย่างไรก็ดี นับตั้งแต่วันที่ 31 ธันวาคม 2557 เป็นต้นมา ฟรีไซซ์ บรอดคาสติ้ง
    ได้ยุติธุรกิจโทรทัศน์ดาวเทียมแล้ว
    และได้คืนใบอนุญาตในการดำเนินงานให้แก่หน่วยงานราชการที่เกี่ยวข้องแล้ว

    ทั้งนี้
    บริษัทได้ลงทุนในธุรกิจที่เกี่ยวเนื่องกันอย่างต่อเนื่องเพื่อสนับสนุนการขยายธุรกิจของบริษัทและบริษัทย่อยในเครือ
    โดยการลงทุนในบริษัทย่อยนั้นเป็นการร่วมทุนระหว่างบริษัทกับบุคลากรที่มีความสามารถและเป็นที่ยอมรับในวงกว้าง
    ทั้งนี้บริษัทมีความมั่นใจว่าการลงทุนในบริษัทย่อยในเครือนั้นจะประสบความสำเร็จเป็นอย่างดีและจะช่วยขยายฐานรายได้และกำไรของบริษัทให้เพิ่มมากขึ้นอย่างต่อเนื่อง

    โครงสร้างการถือหุ้นของกลุ่มบริษัท

  2. ลักษณะการประกอบธุรกิจ

การประกอบธุรกิจของบริษัทและบริษัทในเครือ สามารถแบ่งได้เป็น 6 ธุรกิจหลัก คือ 1)
ธุรกิจรายการโทรทัศน์ 2) ธุรกิจสิ่งพิมพ์ 3) ธุรกิจผลิตและตัดต่อภาพ 4) ธุรกิจภาพยนตร์ 5)
ธุรกิจละครเวทีและคอนเสิร์ต และ 6) ธุรกิจการรับจ้างจัดงาน
ซึ่งธุรกิจดังกล่าวข้างต้นเป็นธุรกิจที่ต่อเนื่องและสนับสนุนซึ่งกันและกัน ทั้งนี้
รายละเอียดของแต่ละธุรกิจสามารถสรุปได้ดังนี้

2.1 ธุรกิจรายการโทรทัศน์

ธุรกิจรายการโทรทัศน์ของบริษัท สามารถแบ่งได้ 3 ประเภท ดังนี้

1.  ธุรกิจผลิตรายการโทรทัศน์

2.  ธุรกิจทีวีดาวเทียม

3.  ธุรกิจสถานีโทรทัศน์ออกอากาศในระบบดิจิตอล

2.1.1 ลักษณะของผลิตภัณฑ์หรือบริการ

ลักษณะของผลิตภัณฑ์หรือบริการของธุรกิจรายการโทรทัศน์ สามารถแบ่งได้ตามประเภทธุรกิจดังนี้

-   ธุรกิจผลิตรายการโทรทัศน์

  บริษัทดำเนินธุรกิจผลิตรายการโทรทัศน์
  โดยการเช่าเวลาออกอากาศจากสถานีโทรทัศน์อื่นเพื่อขายเวลาโฆษณาและโปรโมทสินค้าและบริการในช่วงเวลาต่างๆ
  ที่รายการของบริษัทได้ออกอากาศ

  ในปี 2557 บริษัทมีรายการโทรทัศน์ที่ออกอากาศแบ่งได้เป็น 6 ประเภท
  ผ่านทางสถานีโทรทัศน์อื่นๆ โดยมีรายละเอียดดังนี้

1) เกมโชว์ (Game Show) แบ่งเป็น 2 กลุ่มดังนี้

  1.1) เกมโชว์ประเภทสาระและบันเทิง
  เป็นรายการที่ให้ผู้ร่วมรายการเล่นเกมเพื่อแข่งขันชิงรางวัล
  โดยมุ่งเน้นให้ผู้ร่วมรายการและผู้ชมรายการได้รับทั้งความบันเทิงและสาระ
  โดยการสอดแทรกเนื้อหา แง่คิด และความรู้ต่างๆ ไว้ในรายการผ่านคำถามที่ถามผู้เล่นเกม
  หรือการสัมภาษณ์ผู้ร่วมรายการหรือวิทยากรรับเชิญ

  1.2) เกมโชว์ประเภทบันเทิง
  เป็นรายการที่ให้ผู้ร่วมรายการเล่นเกมเพื่อแข่งขันชิงรางวัลโดยมุ่งเน้นให้ผู้ร่วมรายการและผู้ชมรายการได้รับความสนุกสนานเพลิดเพลิน
  ได้แก่ ชิงร้อยชิงล้าน Sunshine Day, ชิงร้อยชิงล้าน ฮา ฮอลิเดย์ , My Man Can.
  แฟนฉันเก่ง และเจ้าชู้ประตูไหน เป็นต้น

  2) ควิซโชว์ และ เรียลลิตี้โชว์ (Quiz Show or Reality Show)
  ดำเนินรายการโดยมุ่งเน้นการถามคำถามผู้เข้าแข่งขันในรายการเป็นหลัก
  เพื่อหาผู้ชนะและชิงรางวัล โดยผู้ชมรายการโทรทัศน์จะได้รับทั้งสาระและความบันเทิงผ่านคำถาม
  และบรรยากาศการแข่งขันที่ตื่นเต้น สนุกสนาน ได้แก่ แฟนพันธุ์แท้ , หนูน้อย กู้อีจู้ และ
  ใครคือใคร Identity Thailand เป็นต้น

  3) ซิทคอม (Sit Com) ซิทคอมเป็นละครแนวสนุกสนาน เลือกที่จะมองชีวิตมนุษย์ในแง่ขบขัน
  ล้อเลียน เอามาทำเป็นเรื่องตลกให้คนดูหัวเราะ โดยผูกเรื่อง
  สร้างสถานการณ์ให้เกิดอารมณ์ขันสนุกสนาน ได้แก่ ระเบิดเที่ยงแถวตรง, ตลก 6 ฉาก และ
  คัพเค้ก รักล้นครีม เป็นต้น

  4) วาไรตี้ (Variety) รายการที่มีรูปแบบรายการและการนำเสนอที่หลากหลาย ได้แก่
  คนอวดผี และ ชิงช้าสวรรค์ เป็นต้น

  5) รายการวัฒนธรรม (Cultural Show) ได้แก่ คุณพระช่วย

6) ละคร (Drama) ได้แก่ คาราบาวเดอะซีรี่ย์

  อย่างไรก็ดี นับตั้งแต่วันที่ 1 มกราคม 2558 เป็นต้นมา
  บริษัทได้ลดจำนวนรายการที่ออกอากาศในสถานีโทรทัศน์อื่นลง เหลือเพียง 2 รายการเท่านั้น คือ
  รายการชิงร้อยชิงล้าน ซันชายเดย์ และ รายการชิงร้อยชิงล้าน ฮาฮอลิเดย์
  ตามนโยบายของบริษัท ที่มุ่งเน้นการขยายธุรกิจสถานีโทรทัศน์ออกอากาศในระบบดิจิตอล
  ซึ่งเป็นสถานีโทรทัศน์ของบริษัท

-   ธุรกิจทีวีดาวเทียม

  จากแนวโน้มของอุตสาหกรรมของธุรกิจทีวีดาวเทียมที่เติบโตอย่างยิ่งทั้งในด้าน ของจำนวนผู้ชม
  และราคาโฆษณาของธุรกิจทีวีดาวเทียม
  อีกทั้งพฤติกรรมผู้บริโภคเปลี่ยนมารับชมรายการโดยการใช้จานดาวเทียมรับสัญญาณมากขึ้น
  ดังนั้นทางบริษัทจึงขยายธุรกิจเพิ่มเติมไปยังธุรกิจทีวีดาวเทียม
  โดยเริ่มทดลองการออกอากาศช่องโทรทัศน์ดาวเทียมโดยใช้ชื่อว่า “Workpoint TV”
  เป็นครั้งแรกในเดือน 26 กันยายน 2554 และได้เริ่มออกอากาศอย่างเป็นทางการในวันที่ 20
  กุมภาพันธ์ 2555
  โดยวางรูปแบบรายการที่เน้นความหลากหลายและความบันเทิงแก่ผู้ชมทุกเพศทุกวัย

  ทั้งนี้ ในช่วงแรกของการออกอากาศ ผู้ชมจะสามารถรับชมช่อง Workpoint TV ได้ทางช่อง 7
  ของกล่องรับสัญญาณระบบดาวเทียมที่จัดจำหน่ายโดย บริษัท พีเอสไอ โฮลดิ้ง จำกัด เท่านั้น
  แต่จากความนิยมของช่อง Workpoint TV ที่เพิ่มขึ้นเป็นอย่างมาก
  ส่งผลให้กล่องรับสัญญาณทั้งในระบบดาวเทียมและระบบเคเบิ้ลที่ดำเนินการโดยบริษัทอื่นๆ
  ได้นำช่อง Workpoint TV ไปออกอากาศให้แก่ ทางผู้ชมได้รับชมจึงทำให้ช่อง Workpoint TV
  เป็นที่รู้จักในวงกว้าง

  นอกจากนี้บริษัท ได้ทำการเปิดช่องโทรทัศน์ดาวเทียมอีกช่องหนึ่งภายใต้ชื่อ “ช่อง 6 รอบรู้ดูสนุก”
  ซึ่งทำร่วมกับบริษัท พีเอสไอ โฮลดิ้ง จำกัด
  โดยวางรูปแบบรายการที่เน้นรายการเด็กและครอบครัว ทั้งนี้ ช่อง 6
  นี้ได้เริ่มทดลองออกอากาศแล้วเมื่อวันที่ 1 มีนาคม 2556
  และได้เริ่มออกอากาศอย่างเป็นทางการ เมื่อวันที่ 1 พฤษภาคม 2556

  แต่เนื่องจากในปี 2557 แนวโน้มของอุตสาหกรรมของธุรกิจทีวีดิจิตอลที่เติบโตอย่างมากทั้งในด้าน
  ของจำนวนผู้ชม และราคาโฆษณาของธุรกิจทีวีดิจิตอล
  อีกทั้งพฤติกรรมผู้บริโภคเปลี่ยนมารับชมรายการมากขึ้น
  ประกอบกับบริษัทได้เข้าร่วมประมูลใบอนุญาตให้ใช้คลื่นความถี่และประกอบกิจการโทรทัศน์เพื่อให้บริการโทรทัศน์ภาคพื้นดินในระบบดิจิตอล
  ประเภทบริการทางธุรกิจระดับชาติ ในหมวดหมู่ทั่วไปแบบความคมชัดปกติ
  และได้รับใบอนุญาตดังกล่าว เมื่อวันที่ 25 เมษายน 2557
  บริษัทจึงเปลี่ยนการออกอากาศของช่อง Workpoint TV
  จากเดิมออกอากาศภายใต้ใบอนุญาตทีวีดาวเทียมเป็นการออกอากาศในระบบดิจิตอลภายใต้ใบอนุญาตดิจิติลทีวีแทน
  ตั้งแต่ช่วงไตรมาส 2 ปี 2557 อีกทั้งยังได้เปลี่ยนชื่อจาก Workpoint TV เป็น “ช่อง 1
  WORKPOINT” ซึ่งผลจากการเปลี่ยนมาออกอากาศภายใต้ใบอนุญาตดิจิตอลทีวีนั้น ส่งผลให้ “ช่อง
  1 WORKPOINT” ก้าวเข้าสู่การเป็นสถานีโทรทัศน์ระดับชาติ
  ซึ่งผู้ชมทุกคนที่รับชมรายการโทรทัศน์ผ่านทางกล่องรับสัญญาณในระบบดาวเทียม,
  กล่องรับสัญญาณในระบบเคเบิ้ล และ กล่องรับสัญญาณภาคพื้นดินในระบบดิจิตอล จะสามารถรับชม
  “ช่อง 1 WORKPOINT” ได้โดยทั่วกัน สำหรับ ช่อง 6 นั้น ได้ยุติการออกอากาศ ตั้งแต่ 1
  มกราคม 2558 เป็นต้นมา เพื่อลดความเสี่ยงจากผลกระทบอันเกิดจากการขยายตัวของทีวีดิจิตอล
  และได้คืนใบอนุญาตให้แก่หน่วยราชการที่เกี่ยวข้องแล้ว

-   ธุรกิจสถานีโทรทัศน์ออกอากาศในระบบดิจิตอล

  บริษัทดำเนินธุรกิจสถานีโทรทัศน์โดยผลิตรายการและซื้อลิขสิทธิ์รายการเพื่อนำมาออกอากาศในช่องโทรทัศน์ของบริษัท
  โดยมีรายได้จากการขายเวลาโฆษณาและจากการโปรโมทสินค้าและบริการในช่วงเวลาต่างๆ
  ที่ออกอากาศ

  ทั้งนี้
  สถานีโทรทัศน์ของบริษัทนั้นออกอากาศในระบบดิจิตอลภายใต้ใบอนุญาตใช้คลื่นความถี่และประกอบกิจการโทรทัศน์เพื่อให้บริการโทรทัศน์ภาคพื้นดินในระบบดิจิตอล
  ประเภทบริการทางธุรกิจระดับชาติ ในหมวดหมู่ทั่วไปแบบความคมชัดปกติ
  โดยเริ่มทดลองออกอากาศครั้งแรกเมื่อวันที่ 1 เมษายน 2557 และออกอากาศอย่างเป็นทางการ
  เมื่อวันที่ 25 เมษายน 2557 โดยใช้ชื่อว่า “ช่อง 1 WORKPOINT”
  โดยก่อนที่จะทดลองออกอากาศนั้น “ช่อง 1 WORKPOINT”
  ได้ออกอากาศมาแล้วภายใต้ใบอนุญาตโทรทัศน์ดาวเทียมตั้งแต่ปี 2555 ดังนั้นจึงถือได้ว่า
  เป็นช่องโทรทัศน์ที่ออกอากาศมาอย่างต่อเนื่อง

  รายการโทรทัศน์ที่ออกอากาศใน “ช่อง 1 WORKPOINT” สามารถแบ่งได้เป็น 2 ประเภทหลัก
  โดยมีรายละเอียดดังนี้

1) รายการผลิตเอง หรือ จ้างผลิต (Local Content )

  1.1) รายการประเภทบันเทิง (Light Entertainment) เป็นรายการประเภท วาไรตี้
  ควิซโชว์ เกมโชว์ และ เรียลลิตี้โชว์
  เป็นรายการที่มุ่งเน้นให้ผู้ร่วมรายการและผู้ชมรายการได้รับทั้งความบันเทิงและสาระ
  โดยการสอดแทรกเนื้อหา แง่คิด และความรู้ต่างๆไว้ในรายการผ่านคำถามที่ถามผู้เล่นเกม
  หรือการสัมภาษณ์ผู้ร่วมรายการหรือวิทยากรรับเชิญ
  โดยผู้ชมรายการโทรทัศน์จะได้รับทั้งสาระและความบันเทิงผ่านการนำเสนอที่หลากหลาย
  สนุกสนาน ตัวอย่างเช่น รายการชิงช้าสวรรค์ไมค์ทองคำ, ปริศนาฟ้าแลบ, สายลับจับแกะ,
  แก๊งนมกล่อง, นั่งยางโชว์, ลักกี้นัมเบอร์ , ซุปเปอร์หม่ำ , สามสนิท กฤษณ์ ตั๊ก ป๋อง,
  เท่งโหน่งวิทยาคม และ Weeknight Show เป็นต้น

  1.2) ซิทคอม / ละคร ( Sit Com / Drama) รายการประเภท Sit Com / Drama
  ของบริษัทนั้น จะมีลักษณะเฉพาะตัวที่เป็นเอกลักษณ์ โดยหากเป็น Sit Com
  จะเป็นละครแนวสนุกสนาน เลือกที่จะมองชีวิตมนุษย์ในแง่ขบขัน ล้อเลียน
  เอามาทำเป็นเรื่องตลกให้คนดูหัวเราะ โดยผูกเรื่อง สร้างสถานการณ์ให้เกิดอารมณ์ขันสนุกสนาน
  ตัวอย่างเช่น จูบ และ LOVE BLOOD เป็นต้น ส่วนรายการประเภท Drama นั้น
  ทางบริษัทจะเน้นบทประพันธ์ที่มีความแตกต่างจาก Drama ที่ออกอากาศผ่านทางช่องอื่นๆ
  โดยจะเน้นความสมจริง เสนอแง่มุมแตกต่าง
  เพื่อสร้างความหลากหลายและเป็นทางเลือกใหม่ให้แก่ผู้ชม โดยในปี 2557 บริษัทมีละคร 1
  เรื่องที่ออกอากาศผ่านทาง “ช่อง 1 WORKPOINT” ได้แก่ เกมริษยา

  1.3) ข่าวสารและสาระ (News) เป็นรายการที่นำเสนอข่าวสารต่างๆ ที่เกิดขึ้น
  ทั้งข่าวอาชญากรรม เศรษฐกิจ การเมือง สังคม รวมทั้งกีฬา ทั้งในและต่างประเทศ

  2) รายการที่ซื้อลิขสิทธิ์จากต่างประเทศ

  2.1) ลิขสิทธิ์รายการต่างประเทศพร้อมออกอากาศ (Finished Program)
  เป็นการซื้อลิขสิทธิ์รายการที่หลากหลายรูปแบบ ทั้งรายการอาหาร รายการสุขภาพ การ์ตูน
  เกมส์โชว์ และละครซีรีย์ต่างประเทศ
  โดยรายการลิขสิทธิ์ต่างประเทศของบริษัทที่ได้รับความนิยมได้แก่ 8 เทพอสูรมังกรฟ้า ,
  กระซิบรักจิตสัมผัส และ หยุดหัวใจนายไฮโซ เป็นต้น

  2.2) รายการลิขสิทธิ์ถ่ายทอดสด ได้แก่ รายการถ่ายทอดสด กิจกรรมสำคัญต่างๆ อาทิเช่น
  การถ่ายทอดสด การแข่งขันกีฬาโอลิมปิกเยาวชนภาคฤดูร้อน หนานจิง, “ไฮไลท์
  โอลิมปิกฤดูหนาว 2014, การถ่ายทอดสดฟุตบอลฟีฟ่าคลับเวิล์ดคัฟโมร็อกโก, การถ่ายทอดสด
  เอฟไอวีบี วอลเลย์บอล วูเมนส์เวิลด์ แชมเปี้ยนชิพ ,
  และการถ่ายทอดสดกิจกรรมปีใหม่จากศูนย์การค้า MAGA บางนา เป็นต้น

2.1.2 การตลาดและการแข่งขัน

  1) นโยบายการแข่งขัน

-   กลุ่มลูกค้าเป้าหมาย

  รายได้ของธุรกิจรายการโทรทัศน์มาจากการขายโฆษณาเป็นหลัก ทั้งนี้
  กลุ่มลูกค้าสามารถจำแนกได้เป็น 2 ประเภท คือกลุ่มตัวแทนโฆษณา
  และกลุ่มบริษัทที่เป็นเจ้าของผลิตภัณฑ์หรือลูกค้าโดยตรง ซึ่งมาจากหลายอุตสาหกรรม ได้แก่
  กลุ่มอุปโภคบริโภค เครื่องดื่ม รถยนต์ ธนาคาร ประกันชีวิต และเครื่องใช้ไฟฟ้า เป็นต้น
  โดยกลุ่มลูกค้าที่ซื้อเวลาโฆษณาและโปรโมทกับบริษัท สามารถแบ่งได้เป็น 2 กลุ่ม คือ

1.  กลุ่มบริษัทตัวแทนโฆษณา (Agency) คือ
    บริษัทตัวแทนโฆษณาที่ให้บริการวางแผนการโฆษณาและจัดสรรเวลาโฆษณาให้กับลูกค้าที่เป็นเจ้าของผลิตภัณฑ์หรือบริการต่างๆ
    โดยลูกค้ากลุ่มนี้จะซื้อเวลาโฆษณาและโปรโมทกับบริษัทเป็นแพ็คเกจ (Package) คือ
    การเลือกโฆษณาและประชาสัมพันธ์กับบริษัทได้หลายรูปแบบในหลายรายการ
    และได้ช่วงเวลาและสถานีที่หลากหลาย โดยเป็นการซื้อล่วงหน้าและมีระยะเวลาการซื้อนาน
    โดยมีระยะเวลาซื้อตั้งแต่ 1 เดือน, 3 เดือน, 6 เดือน หรือ 1 ปี
    เพื่อจัดสรรให้แก่การโฆษณาสินค้าและบริการแต่ละรายตามแผนโฆษณาที่วางให้กับลูกค้า
    ซึ่งได้แก่ บริษัทขนาดใหญ่ องค์กรของรัฐบาล และรัฐวิสาหกิจ
    ที่มีการวางแผนการตลาดและกำหนดงบประมาณการตลาดอย่างชัดเจนและมีการโฆษณาประชาสัมพันธ์อย่างต่อเนื่อง
    โดยให้บริษัทตัวแทนโฆษณาเป็นผู้วางแผนโฆษณาให้

2.  กลุ่มบริษัทที่เป็นเจ้าของผลิตภัณฑ์หรือลูกค้าโดยตรง (Direct Customer) ได้แก่
    บริษัทห้างร้านเอกชนทั่วไปที่สามารถกำหนดแนวทางโฆษณาและประชาสัมพันธ์ได้เองโดยติดต่อซื้อเวลาโฆษณากับ
    บริษัทโดยตรง
    ซึ่งส่วนมากลูกค้ากลุ่มนี้จะมีขนาดเล็กกว่ากลุ่มที่ติดต่อผ่านบริษัทตัวแทนโฆษณาและมีงบประมาณในการโฆษณาน้อยกว่า

-   กลุ่มผู้ชมรายการเป้าหมาย

สำหรับกลุ่มผู้ชมรายการเป้าหมายนั้น
บริษัทมุ่งเน้นการผลิตรายการที่ให้ผู้คนทุกกลุ่มทุกสาขาอาชีพสามารถชมได้และได้รับสาระและความบันเทิง
โดยวางแผนให้กลุ่มผู้ชมหลักของแต่ละรายการเป็นตามลักษณะเฉพาะของแต่ละรายการโทรทัศน์
ส่วนใหญ่รายการที่บริษัทผลิต ทั้งที่ออกอากาศในสถานีโทรทัศน์อื่น และที่ออกอากาศผ่านทาง “ช่อง 1
WORKPOINT” เป็นรายการที่สามารถรับชมได้ทั้งครอบครัว ทุกเพศ ทุกวัย

  2) ภาวะการตลาดและการแข่งขัน

  (1) การตลาด

  (1.1) กลยุทธ์การดำเนินธุรกิจ

  กลยุทธ์การดำเนินธุรกิจและกลยุทธ์การแข่งขันของธุรกิจรายการโทรทัศน์
  ไม่ว่าจะเป็นการออกอากาศในสถานีโทรทัศน์อื่นหรือ “ช่อง 1 “WORKPOINT”
  จะมีการกำหนดไปในทิศทางเดียวกันซึ่งสามารถสรุปได้ดังนี้

-   การสร้างสรรค์และพัฒนารายการ

  รายการต่างๆ ของบริษัท ทั้งที่ออกอากาศในสถานีโทรทัศน์อื่นและ “ช่อง 1 WORKPOINT”
  จะเน้นการสร้างสรรค์ ทั้งในด้านของรูปแบบรายการ เนื้อหาสาระ และความบันเทิง
  ซึ่งทางบริษัทมีทีมงานที่มีประสบการณ์, คุณภาพที่จะสร้างสรรค์, ออกแบบ
  และคัดเลือกรายการเพื่อให้ตรงกับความต้องการของผู้รับชม

-   การควบคุมคุณภาพ

  รายการที่บริษัทผลิตเอง

  บริษัทมีทีมงานที่มีประสิทธิภาพและมีประสบการณ์
  มีการวางแผนการผลิตรายการเพื่อนำมาออกอากาศโดยรายการต่างๆ
  ล้วนมีการควบคุมต้นทุนการผลิตได้เป็นอย่างดี เพราะทางบริษัทมีความพร้อมของสตูดิโอถ่ายทำ
  จึงสามารถควบคุมต้นทุนและคุณภาพของรายการก่อนออกสู่สายตาของประชาชนได้โดยง่าย

  รายการจ้างผลิต

  รายการที่บริษัทจ้างบริษัทในเครือและบริษัทภายนอกผลิต
  ซึ่งส่วนใหญ่จะเป็นรายการที่ออกอากาศใน “ช่อง 1 WORKPOINT”
  โดยมีวัตถุประสงค์เพื่อเพิ่มความหลากหลาย ทางบริษัทมีการควบคุมคุณภาพและต้นทุน
  โดยทางบริษัทจะมีการประชุมคุยถึงรูปแบบของรายการกับบริษัทที่รับจ้างผลิตรายการ
  รวมถึงเนื้อหาให้ไปเป็นตามแนวทางที่ทางบริษัทกำหนด
  ในกรณีที่มีบริษัทจากภายนอกผลิตรายการมาและจะขอนำมาออกอากาศใน “ช่อง 1 WORKPOINT”
  ทางบริษัทจะมีการ คัดกรองรายการ เพื่อเลือกรายการที่มีคุณภาพก่อนที่จะนำออกอากาศ

  รายการลิขสิทธิ์

  การคัดเลือกรายการลิขสิทธิ์นั้น ทางทีมงานจะคัด เลือกรายการจากต่างประเทศ ไม่ว่าจะเป็น
  ซีรี่ย์, เกมส์โชว์, การ์ตูน เป็นต้น โดยคัดเลือกจากความนิยมของรายการและเรทติ้ง

-   การจำหน่ายและส่งเสริมการจำหน่าย

  การขายเวลาโฆษณาของบริษัท ทั้งสำหรับรายการที่ออกอากาศในสถานีอื่นและ “ช่อง 1
  WORKPOINT” มีรูปขายแบบการขายจัดเป็นแพ็กเกจ (Package) ทั้งแบบเหมาทุกรายการ
  และแบบเฉพาะรายการ โดยปรับแบบสัญญาการขายทั้งระยะสั้นรายเดือนและระยะยาว
  เพื่อให้ลูกค้าสามารถเลือกลงโฆษณาและประชาสัมพันธ์ได้หลายรูปแบบ
  โดยลูกค้าสามารถเลือกซื้อเวลาโฆษณาและเป็นผู้สนับสนุนรายการเพื่อ
  โปรโมทสินค้าและบริการได้ตามความเหมาะสม

-   การกำหนดราคา

  การกำหนดราคาค่าโฆษณาของทางบริษัท ทั้งรายการที่ออกอากาศในสถานีอื่นและ “ช่อง 1
  WORKPOINT”
  บริษัทจะกำหนดราคาโฆษณาให้มีความยุติธรรมและคุ้มค่าที่สุดต่อลูกค้าเพื่อรักษาฐานของลูกค้าไว้ให้ได้
  ซึ่งการกำหนดราคานั้นจะพิจารณาจากความนิยมของรายการ รวมถึง
  ช่วงเวลาของรายการที่ออกอากาศ ว่าอยู่ในช่วง Prime time, Second Prime time และ
  Non-Prime time
  นอกจากนี้กลยุทธ์การจำหน่ายแบบแพ็กเกจมีส่วนช่วยให้การกำหนดราคามีความยืดหยุ่นและสนองความต้องการของลูกค้าโฆษณาได้มากยิ่งขึ้น

  อย่างไรก็ดี เพื่อความชัดเจนในการกำหนดราคาขาย บริษัทจะไม่นำแพ็กเกจ
  การขายระหว่างรายการในสถานีโทรทัศน์อื่น และ รายการโทรทัศน์ใน “ช่อง 1 WORKPOINT”
  มาขายร่วมกัน

  (1.2) การจำหน่ายและช่องทางการจัดจำหน่าย (ช่องทางการขายโฆษณา)

  บริษัทมีการจัดตั้งฝ่ายขายเป็นของบริษัทเอง ในการจำหน่ายเวลาโฆษณา ซึ่งในการจัดจำหน่าย
  ทางบริษัทจะมีทั้งเข้าไปติดต่อกับลูกค้าโดยตรง และผ่านทางตัวแทนโฆษณา
  โดยลักษณะการจำหน่ายจะมีทั้งแบบการขายเวลาโฆษณา (Air Time)
  และการโปรโมทสินค้าและบริการในรายการ

  (2) ภาพรวมอุตสาหกรรมและภาวะการแข่งขัน

  ในปี 2557 ที่ผ่านมาอุตสาหกรรมโฆษณาลดลงร้อยละ 9.50 จากปี 2556 โดยมีมูลค่าโฆษณาในปี
  2557เท่ากับ 102,348 ล้านบาท เม็ดเงินสื่อโฆษณาที่ปรับค่าสูงขึ้นมีเพียงแค่ สื่อเคลื่อนที่
  และสื่อจากอินเตอร์เน็ต ทั้งนี้โฆษณาทางโทรทัศน์ลดลงร้อยละ 7.90 จากปี 2556
  โดยมีมูลค่าโฆษณาในปี 2557 ทั้งสิ้น 63,776 ล้านบาท อย่างไรก็ดี
  การโฆษณาทางโทรทัศน์ยังเป็นสื่อที่ได้รับความนิยมสูงสุด โดยมีสัดส่วนคิดเป็นร้อยละ 62
  ของเม็ดเงินอุตสาหกรรมโฆษณาโดยรวม ทั้งนี้ การลดลงของเม็ดเงินโฆษณาโดยรวม
  มีสาเหตุหลักจากการชลอตัวทางเศรษฐกิจในประเทศ
  โดยสภาพเศรษฐกิจโดยรวมอยู่ในระหว่างการฟื้นตัวจากความไม่มั่นคงทางการเมืองในช่วงที่ผ่านมา

  มูลค่าเม็ดเงินโฆษณาตามสื่อต่างๆ

[]

  ที่มา : AGB Nielsen Media Research

  ภาวการณ์แข่งขันของสถานีโทรทัศน์คาดว่าจะมีการแข่งขันเหมือนที่ผ่านมาโดยเฉพาะด้านคุณภาพ
  เนื่องจากกระแสความนิยมของผู้บริโภคที่มีการเปลี่ยนแปลงอยู่ตลอดเวลา
  ทำให้ผู้ประกอบการโทรทัศน์มี

  ความจำเป็นอย่างยิ่งที่ต้องปรับปรุงรายการอยู่เสมอ

  สถิติการรับชมทีวีดิจิตอล

[]

ทั้งนี้ การรับชมโทรทัศน์ในระบบดิจิตอลนั้น สามารถรับชมได้ผ่านทางกล่องรับสัญญาณดาวเทียม,
กล่องรับสัญญาณเคเบิล และกล่องรับสัญญาณเสาอากาศดิจิตอล โดยจากข้อมูลของ ABG Nielsen
Media Research พบว่า ในปี 2557 ผู้ชมรายการโทรทัศน์ในระบบดิจิตอล
ผ่านกล่องรับสัญญาณดังกล่าวข้างต้นมีสูงถึงร้อยละ 77
โดยการเพิ่มขึ้นของการรับชมผ่านทางกล่องรับสัญญาณดังกล่าวนั้น เพิ่มขึ้นอย่างมาก จากปี 2554
ซึ่งมีสัดส่วนการรับชมเพียงร้อยละ 50
โดยมีเหตุผลหลักมาจากคุณภาพสัญญาณการรับชมและความหลากหลายของจำนวนช่องรายการ

  เรตติ้งโดยรวมช่อง ช่อง 1 WORKPOINT

[]

โดยสถานีโทรทัศน์ในระบบดิจิตอล ของบริษัท ได้เริ่มดำเนินการออกอากาศครั้งแรก
ตั้งแต่เดือนเมษายน 2557 เป็นต้นมา ภายใต้ใบอนุญาตช่องโทรทัศน์ภาคพื้นดินในระบบดิจิตอล
หมวดหมู่ทั่วไปแบบความคมชัดปกติในชื่อ “ช่อง 1 WORKPOINT”
โดยภายหลังจากการออกอากาศในระยะเวลาเพียงไม่นาน “ช่อง 1 WORKPOINT”
ก้าวมาเป็นสถานีโทรทัศน์อันดับต้นของประเทศ จากข้อมูลของ AC Nielsen พบว่า “ช่อง 1
WORKPOINT” มีเรตติ้งเป็นอันดับ 3 ของประเทศ
(รวมช่องอนาล็อกที่ออกอากาศคู่ขนานทั้งในระบบดิจิตอลและระบบอนาล็อก)
โดยรายการที่ได้รับความนิยมสูง ได้แก่ “ปริศนาฟ้าแลบ” “ชิงช้าสวรรค์ไมค์ทองคำ” และ
“สายลับจับแกะ” เป็นต้น

2.1.3 การจัดหาผลิตภัณฑ์และบริการ

  ธุรกิจรายการโทรทัศน์ของบริษัท สามารถจำแนกการจัดหาผลิตภัณฑ์และบริการ ออกเป็น 2
  ประเภทตามลักษณะธุรกิจ ดังนี้

-   ธุรกิจผลิตรายการโทรทัศน์

  สำหรับธุรกิจผลิตรายการโทรทัศน์นั้น
  เนื่องจากบริษัทต้องเช่าเวลาออกอากาศจากสถานีโทรทัศน์อื่น เพื่อออกอากาศรายการ
  ดังนั้นการจัดหาสถานีโทรทัศน์และช่วงเวลาออกอากาศที่เหมาะสมจึงมีความสำคัญมาก
  โดยการจัดหาเวลาออกอากาศนั้น
  บริษัทจะต้องยื่นเสนอรูปแบบรายการต่อสถานีโทรทัศน์เพื่อให้สถานีพิจารณาอนุมัติทุกปี
  โดยมีขั้นตอนการอนุมัติ ดังนี้

การเสนอรูปแบบรายการต่อสถานี

  บริษัทโดยทีมงานครีเอทีฟ (Creative) จะระดมความคิดสร้างสรรค์มาเป็นคอนเซ็ปต์
  (Concept) รายการ
  และวางเป็นรูปแบบรายการและรูปแบบการนำเสนอโดยในระหว่างกระบวนการดังกล่าวนั้นอาจมีการปรึกษาหารือกับทางสถานีโทรทัศน์หรือลูกค้าโฆษณาล่วงหน้า
  เพื่อวางแนวทางการผลิตรายการโทรทัศน์
  หลังจากนั้นจึงเริ่มดำเนินการเลือกสถานีและช่วงเวลาออกอากาศที่เหมาะสมกับรายการ
  และจัดทำเป็นข้อเสนอ (Proposal) เพื่อเสนอให้ทางสถานีพิจารณา

  การพิจารณาอนุมัติของสถานี

  การพิจารณาของแต่ละสถานีจะมีหลักเกณฑ์แตกต่างกันไป โดยมีหลักใหญ่ๆในการพิจารณา คือ
  รูปแบบรายการ และความสามารถในการชำระค่าเช่าเวลา ซึ่งการพิจารณารูปแบบรายการนั้น
  ทางสถานีจะพิจารณาจากความเหมาะสมของลักษณะรายการกับเวลาออกอากาศ,
  ประสบการณ์ของผู้จัดรายการ และสำหรับรายการเดิมที่มีการออกอากาศมาแล้ว
  สถานีจะพิจารณาถึงความนิยมของรายการ และกระแสตอบรับของประชาชนและสื่อมวลชนเป็นหลัก

  ลักษณะการทำสัญญากับสถานีโทรทัศน์

  สถานีจะเป็นผู้กำหนดลักษณะการทำสัญญาเวลาออกอากาศกับทางสถานี โดยในปัจจุบัน
  โดยบริษัททำสัญญาแบบปีต่อปีกับทางสถานี
  โดยบริษัทจะชำระค่าเช่าเพื่อได้สิทธิในช่วงเวลาและสามารถขายเวลาโฆษณาในช่วงเวลาดังกล่าวเอง
  ซึ่ง ณ สิ้นเดือนกุมภาพันธ์ 2558 บริษัทมีการทำสัญญาเช่าเวลากับสถานีโทรทัศน์รายหนึ่ง จำนวน
  2 รายการ ได้แก่ ชิงร้อยชิงล้าน Sunshine Day, ชิงร้อยชิงล้านฮา ฮอลิเดย์

-   ธุรกิจสถานีโทรทัศน์ในระบบดิจิตอล

  ธุรกิจสถานีโทรทัศน์ในระบบดิจิตอลนั้น เนื่องด้วย
  บริษัทเป็นเจ้าของสถานีจึงสามารถบริหารจัดการเวลาการออกอากาศต่างๆ ได้เอง อย่างไรก็ดี
  เพื่อให้รายการที่นำมาออกอากาศมีความหลากหลาย
  การผลิตหรือคัดสรรรายการเพื่อนำมาออกอากาศถือเป็นกระบวนการสำคัญเป็นอย่างยิ่ง
  โดยการผลิตรายการของทาง “ช่อง 1 WORKPOINT” ที่นำมาออกอากาศนั้น
  ขั้นตอนของการผลิตรายการและจัดหารายการมาออกอากาศสามารถสรุปได้ดังต่อไปนี้

แผนภาพขั้นตอนการผลิต

-   ขั้นตอนเตรียมการผลิต

  สำหรับรายการที่บริษัทผลิตเองนั้น การผลิตรายการนั้นจะเริ่มด้วยฝ่ายผลิตโดยทีมงานสร้างสรรค์
  (Creative Group) วางแผนและผลิตรายการที่จะนำมาออกอากาศใน “ช่อง 1 WORKPOINT”
  โดยการประชุมเพื่อให้สมาชิกระดมความคิด
  และสรุปเนื้อหาเพื่อนำส่งทีมผลิตรายการเพื่อวางแผนการดำเนินงาน กำหนดวันบันทึกเทป
  นัดหมายดารา นักแสดง ผู้ร่วมรายการ และกระจายงานไปยังส่วน

  ต่างๆเพื่อเตรียมงานก่อนการถ่ายทำโดยมีผู้บริหารให้ข้อเสนอแนะรวมถึงข้อคิดเห็นในการผลิตรายการ
  นอกจากนั้นแล้ว
  ทีมงานที่เตรียมการผลิตของแต่ละรายการมีหน้าที่เตรียมงานและวางแผนล่วงหน้าทั้งในระยะสั้นและระยะยาวเพื่อกำหนดรูปแบบและทิศทางในการดำเนินรายการโทรทัศน์

  นอกจากรายการที่ทางบริษัทผลิตเพื่อลง “ช่อง 1 WORKPOINT” เองแล้ว
  ยังมีรายการที่ซื้อลิขสิทธิ์มา และรายการจ้างผลิต
  โดยการเลือกรายการที่ซื้อลิขสิทธิ์มาจากต่างประเทศ
  ทางบริษัทจะคัดสรรรายการที่มีคุณภาพและเป็นที่นิยม ส่วนการจ้างทีมงานนอกผลิต
  ทางบริษัทที่รับจ้างผลิตจะต้องเข้ามาประชุมกับทางบริษัท
  เพื่อกำหนดแนวทางของรายการให้เป็นไปตามที่บริษัทกำหนด

-   ขั้นตอนการถ่ายทำรายการ / บันทึกเทป (Production)

  การถ่ายทำรายการของ “ช่อง 1 WORKPOINT” ทางทีมงานจะมีการเตรียมงานล่วงหน้าประมาณ
  2 สัปดาห์ก่อนที่จะบันทึกรายการ โดยสำหรับรายการที่ออกอากาศสด
  ทางรายการจะบันทึกรายการเดือนละ 4 ครั้ง ส่วนรายการสามารถบันทึกเทปไว้ได้
  โดยจะบันทึกรายการเดือนละหนึ่งครั้งเพื่อออกอากาศสำหรับ 4 สัปห์ดาห์
  ทั้งนี้เพื่อเป็นการประหยัดต้นทุนในการผลิตรายการอีกทั้งเพื่อที่ทีมงานผลิตมีเวลาเพียงพอที่จะสามารถสรรหาเนื้อหาที่จะมาบันทึกรายการครั้งต่อไปให้มีประโยชน์และมีสาระเพื่องานที่มีประสิทธิภาพ

-   ขั้นตอนภายหลังการถ่ายทำรายการ (Post-production)

  กระบวนการหลังจากถ่ายทำรายการ (Post-production)
  เป็นกระบวนการตัดต่อเทปเนื้อหาของรายการ รวมถึงการเพิ่มภาพประกอบ การเพิ่มเสียง
  หรือเทคนิคต่างๆ เพื่อให้รายการมีความน่าสนใจยิ่งขึ้น
  ซึ่งทางบริษัทมีทีมงานเพื่อตรวจสอบเนื้อรายการอีกครั้งหนึ่งก่อนที่จะส่งรายการไปออกอากาศ
  โดยรายการที่บริษัทผลิตเองหรือรายการที่ซื้อลิขสิทธิ์นั้น
  จะสามารถส่งแล้วยิ่งสัญญานเพื่อออกอากาศได้เลยภายใน 1 วัน
  ส่วนรายการที่จ้างผลิตต้องให้ผู้ผลิตส่งเนื้อรายการที่ผลิตล่วงหน้า 2-3
  วันก่อนที่จะออกอากาศเพื่อที่จะนำมาตัดต่อคัดกรองเนื้อหาต่างๆของรายการ
  ก่อนที่จะส่งสถานีออกอากาศ

-   การจัดผังรายการเพื่อนำออกอากาศ

  การจัดผังรายการเพื่อออกอากาศของทาง “ช่อง 1 WORKPOINT”
  นั้นทางบริษัทจะจัดผังรายการให้เหมาะสมกับประเภทของรายการ ว่าควรอยู่ช่วงเวลาไหน
  โดยจะเลือกรายการที่ยอดนิยมต่างๆ ไม่ว่าจะเป็นรายการที่ผลิตเอง, รายการจ้างผลิต
  และรายการลิขสิทธิ์ ที่เป็นที่นิยมให้อยู่ในช่วงเวลาที่ดีที่สุด เช่น รายการข่าว ควรอยู่ในช่วง
  เช้า, เที่ยงวัน, และตอนหัวค่ำ หรือ รายการการ์ตูน ควรอยู่ช่วงเช้าเสาร์อาทิตย์ เป็นต้น

2.2 ธุรกิจสื่อสิ่งพิมพ์

2.2.1 ลักษณะของผลิตภัณฑ์หรือบริการ

  ธุรกิจสื่อสิ่งพิมพ์ของบริษัทดำเนินการภายใต้ชื่อ บริษัท เวิร์คพอยท์ พับลิชชิ่ง จำกัด (“เวิร์คพอยท์
  พับลิชชิ่ง”) ซึ่งเป็นบริษัทในเครือ
  โดยมีวัตถุประสงค์เพื่อนำเสนอเรื่องราวสาระและความบันเทิงผ่านสื่อสิ่งพิมพ์ประเภทต่างๆ
  โดยที่ผ่านมา เวิร์คพอยท์ พับลิชชิ่ง ได้ผลิตสิ่งพิมพ์เพื่อวางจำหน่าย ทั้งในรูปแบบนิตยสาร
  และหนังสือ Pocket Book อย่างไรก็ดี เนื่องจากการชะลอตัวของธุรกิจสิ่งพิมพ์ในปี 2557
  เวิร์คพอยท์ พับลิชชิ่ง จึงได้ยุติการจำหน่ายนิตยสารลง
  คงเหลือแต่เพียงการผลิตและจำหน่ายหนังสือ Pocket Book เท่านั้น

2.2.2 การตลาด และการแข่งขัน

  1) นโยบายการแข่งขัน

-   กลุ่มผู้อ่านเป้าหมาย

  เวิร์คพอยท์ พับลิชชิ่ง
  มีนโยบายผลิตสิ่งพิมพ์โดยมีเนื้อหาสาระที่หลากหลายเพื่อครอบคลุมกลุ่มผู้อ่านในวงกว้าง
  โดยมุ่งเน้นสร้างเครือข่ายผู้อ่านและส่งเสริมภาพลักษณ์ของกลุ่มบริษัท

-   กลุ่มลูกค้าที่ซื้อโฆษณาเป้าหมาย

  สำหรับสิ่งพิมพ์ประเภทนิตยสารนั้น กลุ่มลูกค้าที่ซื้อโฆษณา แบ่งเป็น 2 กลุ่ม คือ
  กลุ่มบริษัทตัวแทนโฆษณา (Agency) และ กลุ่มบริษัทที่เป็นเจ้าของผลิตภัณฑ์หรือลูกค้าโดยตรง
  (Direct Customer) แต่เนื่องจากปัจจุบันธุรกิจนิตยสารชะลอตัว เวิร์คพอยท์ พับลิชชิ่ง
  จึงเน้นเฉพาะผลิตและจำหน่ายเพียง Pocket Book เท่านั้น
  โดยรายได้มาจากการขายหนังสือเป็นหลัก

  2) ภาวะการตลาดและการแข่งขัน

  (1) การตลาด

  (1.1) กลยุทธ์_การดำเนินธุรกิจ

  กลยุทธ์_การดำเนินธุรกิจและกลยุทธ์การแข่งขัน สามารถสรุปได้ดังนี้

-   การสร้างสรรค์ผลงานและควบคุมคุณภาพ

  ทีมงานผู้ผลิตคัดสรรต้นฉบับด้วยมาตรฐานเชิงคุณประโยชน์ที่ผู้อ่านจะได้รับ
  เน้นหนังสือมีคุณค่าที่มีอายุการขายยาวนาน มุ่งเน้นสร้างเยาวชนให้เป็นคนมีคุณภาพ
  ไม่ผลิตหนังสือที่ทำลายศีลธรรม วัฒนธรรม หรือก่อให้เกิดความแตกแยกในสังคม
  โดยจะให้ความใส่ใจการจัดทำต้นฉบับด้วยความประณีต สวยงาม และจำหน่ายในราคาที่คุ้มค่า
  ควบคุมมาตรฐานงานพิมพ์ให้มีมาตรฐานสูง ทำให้หนังสือมีอายุการเก็บรักษาที่ยาวนาน

-   การกำหนดจุดขายของผลิตภัณฑ์ที่ชัดเจน

  ก่อนที่จะผลิตหนังสือเล่มใดๆ ก็ตาม เวิร์คพอยท์ พับลิชชิ่ง
  ได้มีการทำศึกษาข้อมูลพฤติกรรมการเลือกซื้อของผู้ซื้อ
  โดยจะกำหนดกลุ่มเป้าหมายหลักของหนังสือเล่มนั้นๆ
  เพื่อผลิตหนังสือได้ตรงกับความต้องการและเข้าถึงผู้อ่านได้มาก เช่น กลุ่มวัยรุ่น กลุ่มครอบครัว
  กลุ่มผู้รักสุขภาพ

-   การกำหนดราคาที่เหมาะสม

  เวิร์คพอยท์ พับลิชชิ่ง
  มีนโยบายในการกำหนดราคาขายหนังสือแต่ละประเภทที่ไม่แพงเมื่อเทียบกับหนังสือหมวดเดียวกันในท้องตลาด
  หรือเมื่อเทียบกับคุณภาพงานพิมพ์ หรือความประณีตของวัสดุ เทคนิค ที่ใช้ในการจัดพิมพ์
  และมีนโยบายในการมอบส่วนลด ของขวัญ ของแถมแก่ลูกค้าตามแต่ละโอกาส เช่น
  มอบส่วนลดพิเศษแก่ผู้ซื้อที่เป็นนักเรียน นักศึกษา ห้องสมุด หรือองค์กรสาธารณกุศล
  เพื่อให้หนังสือดีๆ แพร่หลายและสร้างคุณประโยชน์ในสังคมวงกว้าง

  (1.2) การจำหน่ายและช่องทางการจำหน่าย

-   การจำหน่ายผ่านหน้าร้าน

  เวิร์คพอยท์ พับลิชชิ่ง มีนโยบายสร้างเสริมกลไกการขายหนังสือที่หน้าร้านหนังสือ
  โดยไม่จำกัดเพียงเฉพาะร้านหนังสือใหญ่ๆ เท่านั้น โดยจะส่งเสริมร้านหนังสือเล็กๆ
  ในชุมชนด้วยการมอบของแถมสำหรับให้ร้านค้าเล็กๆ
  ทำโปรโมชั่นหรือกิจกรรมที่ส่งเสริมการขายโดยไม่คิดมูลค่า
  เพื่อสร้างโครงข่ายสังคมรักการอ่านให้เข้มแข็ง ผู้ซื้อสามารถหาสินค้าได้ง่าย รวดเร็ว
  ในราคาที่คุ้มค่า เสมือนซื้อจากเวิร์คพอยท์ พับลิชชิ่งเอง ทั้งนี้ เวิร์คพอยท์ พับลิชชิ่ง
  ยังส่งเสริมกิจกรรมจากร้านค้าแต่ละสาขาด้วย

-   การจำหน่ายผ่านสื่อต่างๆ ของบริษัทฯ

  เวิร์คพอยท์ พับลิชชิ่ง
  มีนโยบายให้ส่วนลดหนังสือราคาพิเศษแก่ผู้ซื้อสินค้าในจำนวนมากและผู้ซื้อรายย่อย
  เพื่อให้ลูกค้าสามารถซื้อหนังสือเป็นของขวัญ ของฝากโดยที่ไม่ต้องรอเทศกาล
  หรืองานลดราคาหนังสือ และมีบริการจัดส่งสินค้าฟรี พร้อมของที่ระลึก
  ด้วยบริการการบรรจุหีบห่อที่ประณีต สวยงาม นอกจากนี้ เวิร์คพอยท์ พับลิชชิ่ง
  ยังเข้าร่วมงานสัปดาห์หนังสือแห่งชาติเพื่อจำหน่ายหนังสือ ช่วงเดือนมีนาคม - เมษายน
  เป็นประจำทุกปี และในงานมหกรรมหนังสือแห่งชาติ ช่วงเดือนตุลาคม เป็นประจำทุกปี
  และจำหน่ายผ่านสื่ออิเล็กทรอนิกส์ที่ www.workpointpublishing.co.th และจัดกิจกรรมลด
  แลก แจก แถม ร่วมสนุกกับทีมงาน ผ่านทาง www.facebook.com/workpublish
  ซึ่งในช่องทางเฟซบุ๊คนี้ ผู้ที่ติดตามอ่านจะได้รับข่าวสาร ความรู้ ความบันเทิง
  ที่ทีมผลิตจะนำมาเล่าสู่กันฟังเป็นประจำทุกวัน
  ซึ่งเป็นการเชื่อมความสัมพันธ์ระหว่างผู้ผลิตและผู้อ่านให้ใกล้ชิดกันมากยิ่งขึ้น

(2) ภาพรวมอุตสาหกรรมและภาวะภาวการณ์แข่งขัน

  โดยในปี 2557 นั้น มูลค่าการโฆษณาผ่านสื่อนิตยสารมีมูลค่าทั้งสิ้น 4,721 ล้านบาท
  ลดลงคิดเป็นร้อยละ 17 จากปี 2556 ซึ่งมีมูลค่าการขายโฆษณาผ่านสื่อนิตยสารเท่ากับ 5,674
  ล้านบาท

  การลงโฆษณาผ่านสื่อนิตยสารมีมูลค่าลดลง เนื่องจากการลงโฆษณาในสื่ออื่นๆ
  นั้นง่ายและสามารถเข้าถึงผู้รับข่าวสารได้มากกว่า นอกจากนี้การเปิดให้บริการ 3G
  ทำให้คนไทยเข้าถึงอินเทอร์เน็ตได้มากขึ้น
  คนไทยจึงมีพฤติกรรมใช้อินเทอร์เน็ตในการหาข้อมูลเรื่องต่าง ๆ เพิ่มขึ้น
  จนทำให้ผู้ผลิตสินค้าและบริการมั่นใจหันมาใช้สื่อทางอินเทอร์เน็ตเพื่อสื่อสารกับลูกค้ามากขึ้น
  ทำให้การใช้โฆษณาสื่อสิ่งพิมพ์มีแนวโน้มลดลง จากการชะลอตัวของการโฆษณาในนิตยสาร
  เวิร์คพอยท์ พับลิชชิ่ง จึงเน้นเฉพาะการผลิตและจำหน่าย Pocket Book เท่านั้น
  โดยรายได้มาจากการขายหนังสือเป็นหลัก

  2.2.3 การจัดหาผลิตภัณฑ์และบริการ

  เวิร์คพอยท์ พับลิชชิ่ง เปิดรับต้นฉบับที่มีคุณค่าและมีประโยชน์ต่อผู้อ่านจากนักเขียนภายนอก
  นอกเหนือจากการคิดเนื้อหาเพื่อต่อยอดรายการต่างๆ ของ บริษัท เวิร์คพอยท์
  เอ็นเทอร์เทนเมนท์ จำกัด (มหาชน)นอกจากนี้ เวิร์คพอยท์ พับลิชชิ่ง
  ยังมุ่งเน้นสร้างเสริมบุคลากรรุ่นใหม่ที่สนใจ รักงานหนังสือ สามารถส่งผลงาน เช่น งานเขียน
  งานภาพประกอบไม่จำกัดเทคนิค ช่างภาพ ศิลปกรรมปกและรูปเล่ม และพิสูจน์อักษร
  โดยส่งตัวอย่างผลงานพร้อมแนะนำตัวเองมาได้ที่ wpp@workpointpublishing.co.th อีกทั้ง
  เวิร์คพอยท์ พับลิชชิ่ง ยังได้ส่งบุคลากรไปร่วมงานอีเวนต์ต่างๆ
  เพื่อสรรหาผลิตภัณฑ์และบริการที่สดใหม่ และครีเอทีฟ

  2.3 ธุรกิจผลิตหรือตัดต่อภาพ

โดยธุรกิจผลิตและตัดต่อภาพแบ่งออกเป็น 2 ประเภท ดังนี้

1)  ธุรกิจผลิตและตัดต่อภาพเคลื่อนไหวด้วยระบบคอมพิวเตอร์ (Animation)

2)  ธุรกิจถ่ายทำและให้เช่ากล้องโทรทัศน์

  ลักษณะของผลิตภัณฑ์หรือบริการ

-   ธุรกิจผลิตหรือตัดต่อภาพเคลื่อนไหวด้วยระบบคอมพิวเตอร์ (Animation)
    ดำเนินงานโดยบริษัท บ้านอิทธิฤทธิ์ จำกัด (“บ้านอิทธิฤทธิ์”)
    มีวัตถุประสงค์เพื่อรับออกแบบและผลิตภาพเคลื่อนไหวระบบคอมพิวเตอร์
    ทั้งนี้งานส่วนใหญ่เป็นงานรับจ้างการผลิตซึ่งผลิตภัณฑ์จะขึ้นอยู่กับรูปแบบที่ลูกค้ากำหนด ทั้งนี้
    สามารถดูผลงานของบ้านอิทธิฤทธิ์ที่ผ่านมาได้ที่ www.ittirit.com

  ลูกค้าของบริษัท บ้านอิทธิฤทธิ์ มีอยู่ 2 ประเภทคือ

  1. บริษัทผู้สร้างภาพยนตร์ (Motion Picture Industry) ซึ่งแบ่งงานได้ออกเป็น 2
  ประเภท

  1.1 ทีมงานจะสร้างสรรค์การตัดต่อภาพจากภาพนิ่งที่ทางผู้สร้างภาพยนตร์นำมาให้ โดยใช้
  Computer Graphic ช่วยให้ภาพเคลื่อนไหวเหมือนจริง หรือ
  ใช้สร้างสถานการณ์ตามที่ลูกค้าต้องการ เช่น ภูเขาไฟระเบิด , แผ่นดินไหว

  1.2
  ทีมงานจะพัฒนาเรื่องและสร้างภาพยนตร์ขึ้นมาเองทั้งเรื่องตามที่ได้รับการว่าจ้างจากบริษัทผู้สร้างภาพยนตร์อีกทีหนึ่ง

  2. บริษัทผู้ผลิตโฆษณา (Production House)

  โดยบริษัทผู้ผลิตโฆษณา จะเป็นผู้ออกแบบเนื้อเรื่องเพื่อผลิตโฆษณา
  โดยส่วนใหญ่การโฆษณาปัจจุบันได้ใช้เทคนิคการตัดต่อภาพ และคอมพิวเตอร์กราฟฟิกเข้ามาช่วย
  โดยโฆษณาบางชิ้นจะใช้คอมพิวเตอร์กราฟฟิกสร้างภาพให้เคลื่อนไหวเพื่อช่วยให้โฆษณาดูโดดเด่นหรือน่าสนใจขึ้น
  และสร้างสถานการณ์ตามที่ลูกค้าต้องการเช่นเดียวกับลูกค้าในกลุ่มผู้สร้างภาพยนตร์

-   ธุรกิจถ่ายทำและให้เช่ากล้องโทรทัศน์ ดำเนินงานโดยบริษัท ซิกส์ ดีกรี โปรดักส์ชั่น จำกัด
    (“ซิกส์ ดีกรี”) มี วัตถุประสงค์หลักในการรับจ้างถ่ายทำ ละคร ภาพยนตร์ คอนเสิร์ต
    รวมถึงรายการถ่ายทดสดต่างๆ ทั้งนี้ ซิกส์ ดีกรี
    สามารถให้บริการถ่ายทำและตัดต่อภาพได้ทั้งในโรงถ่ายและนอกสถานที่ด้วยรถที่ติดตั้งระบบการถ่ายทำ
    ตัดต่อ และออกอากาศนอกสถานที่ (Outdoor Broadcasting) โดยทาง ซิกส์ ดีกรี
    มีลักษณะการให้บริการทั้งการให้เช่าอุปกรณ์การถ่ายทำต่างๆ และ บริการอุปกรณ์พร้อมทีมงาน

    2.3.2 การตลาด และการแข่งขัน

-   บ้านอิทธิฤทธิ์มีความสามารถในการแข่งขันที่ดีเนื่องจากทีมงานของบ้านอิทธิฤทธิ์มีประสบการณ์ในการตัดต่อภาพเคลื่อนไหวด้วยระบบคอมพิวเตอร์
    (Animation) ซึ่งได้รับการยอมรับจากลูกค้าถึงคุณภาพของผลงาน
    ความเชี่ยวชาญและเทคนิคต่างๆ เช่นการทำภาพเคลื่อนไหวให้กับภาพยนตร์โฆษณา ภาพยนตร์
    การ์ตูน และการทำไตเติ้ลรายการโทรทัศน์ให้กับบริษัท โดยผลงานที่ผ่านมา
    คือภาพยนต์แอนนิเมชั่น ยักษ์ ซึ่งได้ผลตอบรับเป็นอย่างดีจากผู้รับชม
    อีกทั้งได้ขายลิขสิทธิ์หนังไปยังต่างประเทศ เช่น ประเทศเกาหลี และประเทศมาเลเซียเป็นต้น

-   ซิกส์ ดีกรี มีความเพียบพร้อมพร้อมทั้งด้าน อุปกรณ์ต่างๆ
    ไม่ว่าจะเป็นรถที่ใช้ในการถ่ายทำโทรทัศน์ (O.B), กล้องสำหรับถ่ายทำเป็นต้น
    เพื่อรองรับจำนวนรายการที่เพิ่มมากขึ้น อีกทั้งบุคลากรที่มีความเชี่ยวชาญ
    และมีความสามารถเฉพาะด้าน
    ทำให้บริษัทได้รับความไว้วางใจจากลูกค้าทั้งภายในและภายนอกบริษัท โดยตัวอย่างผลงานในปี
    2557 ที่ซิกส์ดีกรีรับจ้างผลิต เช่น ละครกระสือ, ละครคฤหาสน์บ้านทุ่ง เป็นต้น
    ส่วนผลงานภายในบริษัทเวิร์คพอยท์ ที่ทางบริษัทซิกส์ดีกรี
    รับจ้างผลิตจะเป็นรายการต่างๆของทางบริษัทเวิร์คพอยท์
    ไม่ว่าจะเป็นรายการที่ผลิตและออกอากาศในสถานีโทรทัศน์ช่องอื่น และทาง “ช่อง 1
    WORKPOINT” เอง

2.4 ธุรกิจภาพยนตร์

2.4.1 ลักษณะของผลิตภัณฑ์หรือบริการ

  ภาพยนตร์แต่ละเรื่องของบริษัทนั้นจะมีระยะเวลาในการนำเสนออยู่ในช่วงระยะเวลาประมาณ
  90-120 นาที เพื่อสื่อสารเนื้อเรื่องหรือบทภาพยนตร์ออกมาเป็นเรื่องราว
  โดยธุรกิจผลิตภาพยนตร์ของบริษัทสามารถแยกออกได้เป็น 2 กลุ่มคือ

1.  ธุรกิจรับจ้างผลิตภาพยนตร์ ดำเนินงานโดย บริษัท เวิร์คพอยท์พิคเจอร์ จำกัด (“เวิร์คพอยท์
    พิคเจอร์) โดยในโดยผลงานภาพยนตร์ที่ผ่านมา เวิร์คพอยท์ พิคเจอร์ ร่วมลงทุนผลิตภาพยนตร์
    ต่างๆ มากมาย เช่น หม่ำเดียว หัวเหลี่ยมหัวแหลม เท่งโหน่งคนมาหาเฮีย สิ่งเล็กๆ
    ที่เรียกว่ารัก และ ภาพยนตร์ แอนิเมชั่นเรื่อง ยักษ์ เป็นต้น ทั้งนี้
    นโยบายในการกำหนดราคานั้นจะพิจารณาจากต้นทุนในการผลิตเป็นฐานในการกำหนดผลตอบแทนหรือกำไรที่อยู่ในระดับที่เหมาะสม
    ซึ่งแนวทางในการผลิตภาพยนตร์มีดังนี้

    -   เนื้อเรื่องภาพยนตร์ โดยมีนโยบายหลักในการจัดทำภาพยนตร์ที่มีคุณภาพ
        และมีความสามารถในการสร้างรายได้โดยจะเป็นภาพยนตร์ในแนวใดขึ้นอยู่กับสภาวะตลาดและบทภาพยนตร์

  - ผู้กำกับภาพยนตร์
  โดยมีนโยบายในการคัดเลือกผู้กำกับที่มีฝีมือและมีประสบการณ์การผลิตภาพยนตร์ที่มีคุณภาพ

2.  ธุรกิจลงทุนผลิตภาพยนตร์ การลงทุนในภาพยนตร์นั้น
    ที่ผ่านมาจะเป็นลักษณะการลงทุนร่วมกับบริษัทอื่น โดยที่ผ่านมา
    บริษัทได้ร่วมลงทุนสร้างภาพยนตร์ในรูปแบบกิจการร่วมค้ากับบริษัท สหมงคลฟิล์ม
    อินเตอร์เนชั่นแนล จำกัด และ บริษัท เอส เอฟ ซีเนม่า จำกัด
    โดยภาพยนตร์ส่วนใหญ่ประสบความสำเร็จและได้รับการตอบรับที่ดีจากผู้ชมเป็นอย่างดี
    นอกจากนี้จะรับความนิยมจากผู้ชมแล้วยังได้เสียงตอบรับที่ดีจากนักวิจารณ์อีกด้วย

2.4.2 การตลาด และการแข่งขัน

  สำหรับปี 2557 อุตสาหกรรมภาพยนตร์มีมูลค่าตลาดรวมประมาณ 4,351 ล้านบาท ลดลงจากปี
  2556 คิดเป็น ร้อยละ 19 ซึ่งมีมูลค่าตลาดรวมเท่ากับ 5,368 ล้านบาท

  ในปี 2558 นั้น บริษัทมีแผนการร่วมลงทุนกับบริษัทสหมงคลฟิล์ม อินเตอร์เนชั่นแนล
  จำกัดในรูปแบบกิจการร่วมค้าเช่นเดิม เพื่อผลิตภาพยนต์ จำนวนทั้งสิ้น 1 เรื่อง โดยเป็นหนังแนว
  Comedy ที่ทางบริษัทถนัด โดยมีชื่อภาพยนตร์ว่า “แคท อ่ะ แว้บ! แบบว่ารัก”

2.5 ธุรกิจคอนเสิร์ตและละครเวที

2.5.1 ลักษณะของผลิตภัณฑ์หรือบริการ

  บริษัทมีการจัดการแสดงทั้งในรูปคอนเสิร์ตและละครเวที
  โดยรูปแบบคอนเสิร์ตของบริษัทที่ผ่านมานั้นจะมีลักษณะเป็นการแสดงโดยนักร้องที่มีชื่อเสียงเป็นที่นิยม
  และมีเสียงร้องที่เป็นเอกลักษณ์ ประกอบ ฉาก แสง สี เสียง และ ทีมนักเต้นมืออาชีพ
  โดยที่ผ่านมาบริษัทได้จัดงานคอนเสิร์ตมาแล้วมากมาย

  นอกเหนือจากการจัดแสดงคอนเสิร์ตแล้วนั้น
  บริษัทยังจัดแสดงละครเวทีทั้งที่เป็นการแสดงจากกลุ่มนักแสดงในประเทศและจากต่างประเทศด้วย
  อาทิเช่น ละครเวทีเร่ขายฝัน, ละครใบ้ Pantomime และ GAMAJOBAT
  ซึ่งประกอบด้วยนักแสดงละครใบ้ชั้นนำจากประเทศญี่ปุ่นและอีกหลายประเทศ ทั้งนี้
  การจัดละครเวทีของบริษัทนั้นจะมุ่งเน้นการแสดงสดบนเวที ที่มีฉาก แสง เสียง ประกอบ
  และบทละครเป็นสำคัญ โดยเฉพาะบทละครนั้นถือได้ว่าเป็นตัวกำหนดองค์ประกอบอื่นๆ
  ทุกอย่างในละคร ไม่ว่าจะเป็น โครงของเรื่อง,สีสันของแสง ของฉาก ของเสื้อผ้า
  และรวมไปถึงการแสดง (Acting) ของนักแสดงด้วย

2.5.2 การตลาด และการแข่งขัน

  สำหรับปี 2557 คอนเสิร์ตและละครเวทีนับเป็นอีกทางเลือกหนึ่งที่ให้ความบันเทิงกับประชาชน
  ซึ่งพบว่ามีอัตราการเติบโตเพิ่มขึ้นเรื่อยๆ และได้รับกระแสตอบรับเป็นอย่างดี โดยในปี 2557
  ที่ผ่านมา มีคอนเสิร์ตและละครเวทีขนาดใหญ่จัดขึ้นมากมาย อาทิเช่น คอนเสิร์ต ขนนก กับ
  ดอกไม้ THE ORIGINAL RETURNS, คอนเสิร์ต PLANOMAN CONCERT 007 , STAMP เกรียม
  DAY และคอนเสิร์ต RIMPHA MUSIC FESTIVAL 3 ริมผาองศาเซลเซียส เป็นต้น

  อย่างไรก็ดี เนื่องจากบริษัทยังอยู่ระหว่างการเตรียมความพร้อมในการก่อสร้างโรงละคร
  ซึ่งจะเป็นสถานที่จัดการคอนเสิร์ตและละครเวทีของบริษัทในอนาคต ในปี 2557
  บริษัทจึงไม่มีการเปิดการแสดงละครเวทีและคอนเสิร์ต

2.6 ธุรกิจรับจ้างจัดงาน

2.6.1 ลักษณะของผลิตภัณฑ์หรือบริการ

  ธุรกิจรับจ้างจัดงานเป็นธุรกิจที่ให้บริการด้านการจัดงานกิจกรรมแบบครบวงจร
  เพื่อตอบสนองความต้องการและจุดมุ่งหมายของลูกค้า
  โดยที่ผ่านมาบริษัทได้รับความไว้วางใจให้จัดงานสำคัญๆ ต่างๆ
  มากมายให้แก่ทั้งภาครัฐและเอกชน อาทิเช่น
  โครงการอาชีวะสู่อนาคตซึ่งจัดให้แก่สำนักงานคณะกรรมการการอาชีวศึกษา,
  งานมหกรรมเล่านิทาน
  อ่านและเล่นกับลูกซึ่งจัดให้แก่กระทรวงการพัฒนาสังคมและความมั่นคงของมนุษย์,
  งานประชาสัมพันธ์งานราชพฤกษ์ รวมใจภักดิ์
  รักพ่อหลวงซึ่งจัดให้แก่การท่องเที่ยวแห่งประเทศไทย, และงาน Money Me Show
  ซึ่งจัดให้แก่ธนาคารกสิกรไทย จำกัด (มหาชน), งานสงกรานต์เมษา ผ้าขาวม้ารวมไทย
  และงานประเพณีวิ่งควาย ชลบุรี ซึ่งจัดให้แก่กระทรวงวัฒนธรรม
  รวมถึงบริษัทได้รับการแต่งตั้งจาก กระทรวงเกษตรและสหกรณ์
  ให้เป็นผู้บริหารจัดการงานบริหารจัดการอาคารแสดงประเทศไทยในงานมหกรรมโลก (The
  Universal Exhibition Milano 2015 ITALY)
  ซึ่งถือได้ว่าเป็นงานกิจกรรมที่มีความสำคัญระดับนานาชาติ

  นอกจากธุรกิจรับจ้างจัดงานแล้ว บริษัทยังได้ลงทุนจัดกิจกรรมแบบครบวงจรขึ้นเองอีกด้วย
  โดยในปี 2557 ที่ผ่านมา บริษัทได้มีการจัดงานกิจกรรมเอง 1 รายการ ได้แก่ คอนเสิร์ต 3 ช่า
  คานิว้าว ซึ่งเป็นงานกิจกรรมที่จัดขึ้นทั่วประเทศไทยใน 50 จังหวัด
  ทั้งนี้งานกิจการรมดังกล่าวได้รับการตอบรับจากผู้ชมเป็นอย่างดี

  นอกจากการรับจ้างจัดงานในรูปแบบดังกล่าวแล้ว
  บริษัทยังรับจ้างผลิตรายการโทรทัศน์ประเภทต่างๆ ให้แก่ทั้งภาครัฐและเอกชนได้แก่ Thailand
  got Talent , The Voice Thailand และรายการ ร้อยมือสร้างเมือง เป็นต้น

  2.6.2 การตลาด และการแข่งขัน

  1) นโยบายการแข่งขัน

-   กลุ่มลูกค้าเป้าหมายแบ่งออกเป็น 3 กลุ่มดังต่อไปนี้

1)  กลุ่มธุรกิจเอกชน
    ทั้งนี้กลุ่มลูกค้าเอกชนนั้นจะมีความต้องการหลักที่จะเข้าถึงผู้บริโภคให้ได้มากที่สุด
    ดังนั้นบริการหลักที่บริษัทให้บริการคือกิจกรรมทางการตลาด
    และการเสริมสร้างภาพลักษณ์ของตราสินค้า อาทิ การเปิดตัวสินค้าหรือบริการ
    การส่งเสริมการขาย และการผลิตรายการโทรทัศน์ เป็นต้น

2)  หน่วยงานของรัฐ เป้าหมายหลักของลูกค้าภาครัฐคือต้องการจัดกิจกรรมเพื่อสื่อสารกับประชาชน
    ซึ่งอาจจะเป็นการจัดกิจกรรมในรูปของงานนิทรรศการหรือกิจกรรมพิเศษต่างๆ
    หรือเป็นกิจกรรมการประชุม สัมมนาระดับนานาชาติ การประชาสัมพันธ์งานให้เข้าถึงประชาชน
    และการผลิตรายการโทรทัศน์ เป็นต้น

-   กลุ่มผู้ชมรายการเป้าหมาย

  กลุ่มผู้ชมรายการเป้าหมายสำหรับการจัดงานกิจกรรมที่บริษัทผลิตเองนั้น
  บริษัทมุ่งเน้นการผลิตกิจกรรมที่ให้ผู้คนทุกกลุ่มทุกสาขาอาชีพสามารถชมได้และได้รับสาระและความบันเทิง

  2) ภาวะการตลาดและการแข่งขัน

  (1) ช่องทางการให้บริการ

  บริษัทมีช่องทางการให้บริการ ผ่าน 2 ช่องทาง ดังต่อไปนี้

1.  ผ่านการเข้าเสนอแผนงาน (Pitch)

  โดยลูกค้าจะเชิญบริษัทเข้าร่วมเสนอแผนงาน (Pitch)
  โดยจะแข่งขันร่วมกับผู้รับจัดกิจกรรมรายอื่นๆ ในส่วนของลูกค้ารายเดิม
  ทีมงานมีหน้าที่ในการรักษาความสัมพันธ์ที่ดีอย่างต่อเนื่อง
  เพื่อให้ทราบถึงแผนงานการจัดกิจกรรมด้านการตลาด และเสนอแนวคิดในการจัดกิจกรรมใหม่ๆ
  แก่ลูกค้าต่อไป

2.  ผ่านทางสายสัมพันธ์ (Strategic Partner)

  นอกจากการเข้าเสนองานโดยตรงแล้วนั้น
  งานที่ได้รับนั้นอาจจะมาจากสายสัมพันธ์ทางธุรกิจด้วยเช่นกัน
  โดยส่วนใหญ่จะมาจากกลุ่มลูกค้าที่เคยดำเนินธุรกิจร่วมกัน
  และเห็นศักยภาพของบริษัทในการดำเนินการจัดกิจกรรมต่างๆ

(2) ภาพรวมอุตสาหรรมและภาวการณ์แข่งขัน

  อุตสาหกรรมการจัดกิจกรรมการตลาดมีแนวโน้มเติบโตที่ดี
  โดยปัจจุบันการจัดกิจกรรมทางการตลาดมีทั้งในภาคธุรกิจเอกชนและภาครัฐ
  ซึ่งต้องการใช้การจัดกิจกรรมต่างๆ
  เพื่อเป็นเครื่องมือในการเผยแพร่ข้อมูลให้แก่ประชาชนและเพื่อให้เข้าถึงกลุ่มเป้าหมายที่ต้องการสื่อสารให้ได้มากที่สุด
  และให้เกิดประสิทธิภาพและความคุ้มค่าในการใช้งบประมาณทางการตลาด
  นอกจากนั้นแนวโน้มการใช้กิจกรรมทางการตลาดยังเพิ่มขึ้น
  ทั้งในด้านของความถี่และขนาดของกิจกรรมอีกด้วย ทั้งนี้
  อุตสาหกรรมรับจ้างจัดงานเติบโตขึ้นเรื่อยๆ โดยในปี 2557 การรับจ้างจัดงานของบริษัท
  ได้รับความไว้วางใจให้จัดงานใหญ่ๆหลายงาน ไม่ว่าจะเป็นงาน สงกรานต์เมษา
  ผ้าขาวม้ารวมไทย, งานเปิดบ้านงานวิจัยการเกษตร, งานโครงการร้อยมือสร้างเมือง,
  Thailand Got Talent, งาน Siam Street Fest เป็นต้น ซึ่งได้รับผลตอบรับเป็นอย่างดี
  โดยในปี 2558
  บริษัทมีแผนจะรุกตลาดมากขึ้นทั้งด้านปริมาณงานและขนาดเม็ดเงินในงานภาครัฐและเอกชน

โครงสร้างรายได้ บริษัทมีรายได้จาก 6 ธุรกิจหลัก แบ่งได้ดังต่อไปนี้

+----------+-------------+------+-----+-----+-----+-----+-----+-----+
| ธุรกิจ     | ดำเนินการโดย | %    | 2   | สัด  | 2   | สัด  | 2   | สัด  |
|          |             | กา   | 555 | ส่วน | 556 | ส่วน | 557 | ส่วน |
|          |             | รถือห |     |     |     |     |     |     |
|          |             | ุ้นของ |     |     |     |     |     |     |
|          |             | บริษัท |     |     |     |     |     |     |
+----------+-------------+------+-----+-----+-----+-----+-----+-----+
| 1.       | บมจ.        | -    | 1,5 | 70. | 1,4 | 67. | 1,1 | 52. |
| ธุรกิจรายก | เวิร์คพอยท์    |      | 32, | 87% | 84, | 92% | 97, | 73% |
| ารโทรทัศน์ |             |      | 029 |     | 576 |     | 023 |     |
|          | เอ็น         |      |     |     |     |     |     |     |
|   1.1    | เทอร์เทนเมนท์ |      |     |     |     |     |     |     |
| .ธุรกิจผลิต |             |      |     |     |     |     |     |     |
|          |             |      |     |     |     |     |     |     |
|   รายการ |             |      |     |     |     |     |     |     |
|          |             |      |     |     |     |     |     |     |
|   โทรทัศน์ |             |      |     |     |     |     |     |     |
|          |             |      |     |     |     |     |     |     |
|   1.2.ธุร |             |      |     |     |     |     |     |     |
| กิจรายการ |             |      |     |     |     |     |     |     |
| โทรทัศน์ผ่า |             |      |     |     |     |     |     |     |
| นดาวเทียม |             |      |     |     |     |     |     |     |
|          |             |      |     |     |     |     |     |     |
| 3.       |             |      |     |     |     |     |     |     |
| ธุรกิจสถานี |             |      |     |     |     |     |     |     |
|     โทร  |             |      |     |     |     |     |     |     |
| ทัศน์ดิจิตอล |             |      |     |     |     |     |     |     |
+----------+-------------+------+-----+-----+-----+-----+-----+-----+
|          | บจก. แฟล็กชิป | 50%  |     |     |     |     |     |     |
|          |             |      |     |     |     |     |     |     |
|          | เอ็น         |      |     |     |     |     |     |     |
|          | เทอร์เทนเมนท์ |      |     |     |     |     |     |     |
+----------+-------------+------+-----+-----+-----+-----+-----+-----+
|          | บจก.โ       | 50%  |     |     |     |     |     |     |
|          | ต๊ะกลมโทรทัศน์ |      |     |     |     |     |     |     |
+----------+-------------+------+-----+-----+-----+-----+-----+-----+
|          |             |      |     |     |     |     |     |     |
+----------+-------------+------+-----+-----+-----+-----+-----+-----+
|          | บมจ.        | -    | 1   | 6.  | 2   | 11. | 1   | 6.  |
|          | เวิร์คพอยท์    |      | 40, | 51% | 41, | 05% | 58, | 99% |
|          | เอ็น         |      | 653 |     | 525 |     | 616 |     |
|          | เทอร์เทนเมนท์ |      |     |     |     |     |     |     |
+----------+-------------+------+-----+-----+-----+-----+-----+-----+
|          | บจก. ฟรีไซซ์  | 50%  |     |     |     |     |     |     |
|          | บรอดคาสติ้ง   |      |     |     |     |     |     |     |
+----------+-------------+------+-----+-----+-----+-----+-----+-----+
|          | บจก. ไทย    | 100% | -   | -   | -   | -   | 4   | 18. |
|          | บรอดคาสติ้ง   |      |     |     |     |     | 20, | 53% |
|          |             |      |     |     |     |     | 434 |     |
+----------+-------------+------+-----+-----+-----+-----+-----+-----+
| 1.  ธุรกิจ | บจก.        | 100% | 40, | 1.  | 18, | 0.  | 5,  | 0.  |
| ผลิตสิ่งพิมพ์ | เวิร์คพอยท์    |      | 378 | 87% | 465 | 84% | 307 | 23% |
|          | พับลิชชิ่ง      |      |     |     |     |     |     |     |
+----------+-------------+------+-----+-----+-----+-----+-----+-----+
| 2.  ธ    | บจก.        | 60%  | 12, | 0.  | 59, | 2.  | 12, | 0.  |
| ุรกิจผลิตแล | บ้านอิทธิฤทธิ์   |      | 457 | 58% | 615 | 73% | 477 | 55% |
| ะตัดต่อภาพ |             |      |     |     |     |     |     |     |
+----------+-------------+------+-----+-----+-----+-----+-----+-----+
|          | บจก. ซิกส์    | 80%  |     |     |     |     |     |     |
|          | ดีกรี โปรดักชั่น |      |     |     |     |     |     |     |
+----------+-------------+------+-----+-----+-----+-----+-----+-----+
|          | บจก. กราว   | 60%  |     |     |     |     |     |     |
|          | จำกัด        |      |     |     |     |     |     |     |
+----------+-------------+------+-----+-----+-----+-----+-----+-----+
| 3.  ธ    | บจก.        | 100% | 66, | 3.  | 28, | 1.  | 21, | 0.  |
| ุรกิจเกี่ยวก | เวิร์คพอยท์    |      | 262 | 07% | 800 | 32% | 740 | 96% |
| ับภาพยนตร์ | พิคเจอร์ส     |      |     |     |     |     |     |     |
+----------+-------------+------+-----+-----+-----+-----+-----+-----+
| 4.       | บมจ.        | -    | 49, | 2.  | 13, | 0.  | -   | -   |
|  ธุรกิจจัดค | เวิร์คพอยท์    |      | 730 | 30% | 594 | 62% |     |     |
| อนเสิร์ตแล | เอ็น         | 94%  |     |     |     |     |     |     |
| ะละครเวที | เทอร์เทนเมนท์ |      |     |     |     |     |     |     |
|          |             |      |     |     |     |     |     |     |
|          | บจก. สยาม   |      |     |     |     |     |     |     |
|          | พิฆเนศ       |      |     |     |     |     |     |     |
+----------+-------------+------+-----+-----+-----+-----+-----+-----+
| 5.  ธ    | บมจ.        | -    | 2   | 13. | 3   | 14. | 3   | 17. |
| ุรกิจการรับ | เวิร์คพอยท์    |      | 94, | 64% | 20, | 68% | 98, | 57% |
| จ้างจัดงาน | เอ็น         | 1    | 764 |     | 813 |     | 773 |     |
|          | เทอร์เทนเมนท์ | 00%  |     |     |     |     |     |     |
|          |             |      |     |     |     |     |     |     |
|          | บจก. กรุงเทพ |      |     |     |     |     |     |     |
|          | เอ็กซิบิชั่น     |      |     |     |     |     |     |     |
+----------+-------------+------+-----+-----+-----+-----+-----+-----+
| รายได้อื่น  |             |      | 30, | 25, | 1.  | 18, | 55, | 2.  |
|          |             |      | 313 | 517 | 18% | 539 | 486 | 44% |
+----------+-------------+------+-----+-----+-----+-----+-----+-----+
| รายได้รวม |             |      | 2,1 | 1   | 2,1 | 1   | 2,2 | 1   |
|          |             |      | 61, | 00. | 85, | 00. | 69, | 00. |
|          |             |      | 790 | 00% | 927 | 00% | 856 | 00% |
+----------+-------------+------+-----+-----+-----+-----+-----+-----+

3. ปัจจัยเสี่ยง

3.1 ความเสี่ยงจากการลงทุนในธุรกิจโทรทัศน์ในระบบดิจิตอล

ธุรกิจโทรทัศน์ระบบดิจิตอลถือเป็นการเปลี่ยนแปลงของอุตสาหกรรมโทรทัศน์ไทยครั้งใหญ่
จากที่อุตสาหกรรมโทรทัศน์ไม่มีการเปลี่ยนแปลงที่สำคัญมาเป็นระยะเวลานาน
ผู้บริโภคต่างมีความเคยชินต่อสถานีโทรทัศน์ระบบเดิมหรือระบบแอนะล็อกที่มีจำนวนสถานีเพียง 6
ช่อง ถึงแม้ทีวีเคเบิลและทีวีดาวเทียมจะได้เข้ามามีบทบาทในธุรกิจโทรทัศน์ไทยระยะเวลาหนึ่ง
แต่ฐานผู้ชมส่วนใหญ่อาจยังคงยึดติดกับสถานีโทรทัศน์ในระบบแอนะล็อก

โดยการเปลี่ยนผ่านไปสู่ยุคโทรทัศน์ระบบดิจิตอลมีผลกระทบให้อุตสาหกรรมโทรทัศน์ไทยเกิดการแข่งขันที่สูงขึ้นใน
ด้านการขายเวลาโฆษณาและการผลิตรายการ การแข่งขันที่เพิ่มสูงขึ้นในทันที
อาจก่อให้เกิดความไม่แน่นอนของราคาโฆษณาต่อนาทีที่ผู้ประกอบการจะสามารถขายได้
โดยเฉพาะรายการใหม่ๆ ที่ยังไม่เคยถูกจัดอันดับความนิยมของรายการ
จึงส่งผลให้ผู้ประกอบการรายใหม่ๆ อาจขายโฆษณาในราคาที่ค่อนข้างต่ำในช่วงแรก

อย่างไรก็ดี จากการที่บริษัทอยู่ในธุรกิจการผลิตโทรทัศน์มาเป็นเวลานานกว่า 26 ปี
มีผลงานรายการโทรทัศน์ที่ได้รับการยอมรับอย่างมากมาย
ทั้งในด้านความนิยมและรางวัลจากสถาบันต่างๆ
บริษัทจึงมีความเชื่อมั่นว่าจะสามารถผลิตรายการที่ตรงต่อความต้องการของผู้ชมและสามารถสร้างความแตกต่างจากสถานีโทรทัศน์ระบบเดิมได้เป็นอย่างดีอันจะส่งผลให้ราคาโฆษณาของบริษัทเป็นไปตามเป้าหมาย

โดยสถานีโทรทัศน์ในระบบดิจิตอล ของบริษัท ได้เริ่มดำเนินการออกอากาศครั้งแรก
ตั้งแต่เดือนเมษายน 2557 เป็นต้นมา ภายใต้ใบอนุญาตช่องโทรทัศน์ภาคพื้นดินในระบบดิจิตอล
หมวดหมู่ทั่วไปแบบความคมชัดปกติ “ช่อง 1 WORKPOINT”
โดยภายหลังจากการออกอากาศในระยะเวลาเพียงไม่นาน “ช่อง 1 WORKPOINT”
ก้าวมาเป็นสถานีโทรทัศน์อันดับต้นของประเทศ จากข้อมูลของ AC Nielsen พบว่า “ช่อง 1
WORKPOINT” มีเรตติ้งเป็นอันดับ 3 ของประเทศ
(รวมช่องอนาล็อกที่ออกอากาศคู่ขนานทั้งในระบบดิจิตอลและระบบอนาล็อก)
โดยรายการที่ได้รับความนิยมสูง ได้แก่ “ปริศนาฟ้าแลบ” “ชิงช้าสวรรค์ไมค์ทองคำ” และ
“สายลับจับแกะ” เป็นต้น

3.2 การต่อสัญญากับสถานีโทรทัศน์อื่นหรือการเปลี่ยนแปลงเงื่อนไขในสัญญา

บริษัทเป็นผู้ผลิตรายการโทรทัศน์ โดยเช่าเวลาจากสถานีโทรทัศน์เพื่อออกอากาศรายการ
ซึ่งโดยปกติของธุรกิจนั้น
การทำสัญญาเช่าเวลาระหว่างสถานีโทรทัศน์และผู้ผลิตรายการโทรทัศน์จะมีระยะเวลาการทำสัญญา
6 เดือนถึง 1 ปี และ ต่อสัญญาเมื่อสิ้นสุดระยะเวลาตามสัญญา
ซึ่งหากสถานีโทรทัศน์ไม่ให้บริษัทต่อสัญญาเช่าเวลาในรายการใด
รวมถึงในกรณีที่สถานีโทรทัศน์ทำการปรับผังรายการใหม่เพื่อให้สอดคล้องกับพฤติกรรมการรับชมโดยมีการปลดบางรายการออกไป
อาจทำให้บริษัทมีความเสี่ยงที่จะต้องสรรหาสถานีเพื่อออกอากาศใหม่
ซึ่งอาจกระทบต่อความต่อเนื่องของการออกอากาศของรายการโทรทัศน์และรายได้ของบริษัท
นอกจากนี้ยังรวมถึงความเสี่ยงจากการเปลี่ยนแปลงเงื่อนไขในสัญญา เช่น
การขึ้นค่าเช่าเวลาออกอากาศโทรทัศน์ การลดสัดส่วนรายได้ หรือ สัดส่วนเวลาโฆษณาของบริษัท
เป็นต้น ซึ่งอาจกระทบต่อผลประโยชน์และรายได้ของบริษัท

อย่างไรก็ตาม
การพิจารณาให้เช่าเวลาหรือต่อสัญญาเช่าเวลาของแต่ละสถานีจะมีหลักเกณฑ์แตกต่างกันไป
โดยมีหลักใหญ่ๆในการพิจารณา คือ รูปแบบรายการ ความนิยมของรายการ
การให้ความร่วมมือในการปฏิบัติตามกฎและข้อบังคับต่างๆ ของทางสถานี
และความสามารถในการชำระค่าเช่าเวลา
ซึ่งบริษัทมิได้ละเลยถึงความเสี่ยงดังกล่าวและพยายามลดโอกาสที่รายการของบริษัทจะไม่ได้รับการต่อสัญญาจากสถานีหรือการต่อสัญญาด้วยเงื่อนไขที่ด้อยลงจากการเปลี่ยนแปลงเงื่อนไขในสัญญา
โดยการพัฒนารายการอย่างสม่ำเสมอเพื่อให้รายการของบริษัทได้รับความนิยมโดยตลอด
การรักษาเครดิตในเรื่องการชำระเงินค่าเช่าเวลาและปฏิบัติตามเงื่อนไขการเช่าเวลาอย่างเคร่งครัด
รวมทั้งการรักษาความสัมพันธ์อันดีกับสถานีโทรทัศน์

ทั้งนี้ นับตั้งแต่วันที่ 1 มกราคม 2558 เป็นต้นมา บริษัทได้ย้ายรายการโทรทัศน์ทั้งหมดของบริษัท
ที่เคยออกอากาศในสถานีโทรทัศน์ช่อง 9 และ ช่อง 5
มาออกอากาศในสถานีโทรทัศน์ในระบบดิจิตอล ได้แก่ “ช่อง 1 WORKPOINT” แทน โดยเหลือเพียง
2 รายการ คือ รายการชิงร้อยชิงล้านซันชายเดย์ และ รายการชิงร้อยชิงล้านฮาฮอลิเดย์ เท่านั้น
ที่ยังคงออกอากาศในสถานีโทรทัศน์อื่น
ความเสี่ยงจากการต่อสัญญากับสถานีโทรทัศน์อื่นหรือการเปลี่ยนแปลงเงื่อนไขในสัญญา
จึงลดลงอย่างมีนัยสำคัญ

3.3 การที่รายการโทรทัศน์เสื่อมความนิยม หรือกระแสความนิยมของผู้บริโภคเปลี่ยนแปลง

รายได้จากการผลิตรายการโทรทัศน์มีแนวโน้มที่จะแปรผันตามระดับความนิยมของแต่ละรายการ
เนื่องจากการตัดสินใจเลือกลงโฆษณาหรือโปรโมทสินค้าหรือบริการกับรายการโทรทัศน์ใด
บริษัทตัวแทนโฆษณา (Agency)
และเจ้าของสินค้าหรือบริการส่วนมากจะพิจารณาความคุ้มค่าของการใช้งบโฆษณาจากอัตราค่าใช้จ่ายโฆษณาต่อจำนวนผู้ชมรายการ
และ/หรือพิจารณาจากระดับความนิยมของแต่ละรายการ
ในขณะที่การผลิตรายการโทรทัศน์แต่ละรายการมีต้นทุนคงที่ค่อนข้างสูง ได้แก่ ค่าเช่าเวลาสถานี
ค่าดำเนินรายการโทรทัศน์ เงินเดือนพนักงานฝ่ายผลิต เป็นต้น ดังนั้น
หากรายการโทรทัศน์ของบริษัทไม่เป็นที่นิยมหรือเสื่อมความนิยมลง
อาจส่งผลกระทบต่อรายได้และผลประกอบการของบริษัทได้

อย่างไรก็ตาม บริษัทลดความเสี่ยงดังกล่าวโดยการจัดให้มีรายการโทรทัศน์ที่หลากหลาย
ซึ่งแต่ละรายการที่บริษัทสร้างสรรค์มีรูปแบบและการนำเสนอที่แปลกใหม่และ นอกจากนี้
บริษัทยังมีกระบวนการพิจารณากลั่นกรองก่อนการตัดสินใจผลิตแต่ละรายการโทรทัศน์แต่ละเทปที่ออกอากาศ
และการตรวจสอบคุณภาพก่อนออกอากาศ
ตลอดจนมีการติดตามประเมินผลระดับความนิยมและกระแสตอบรับของแต่ละรายการของบริษัทและคู่แข่งขันอย่างสม่ำเสมอ
เพื่อใช้เป็นข้อมูลในการพิจารณาพัฒนารายการอย่างต่อเนื่อง
ซึ่งทำให้รายการโทรทัศน์ของบริษัทได้รับความนิยมจากประชาชนอย่างต่อเนื่องยาวนานเสมอมา

3.4 การพึ่งพิงตัวพิธีกรหรือผู้ดำเนินรายการ และบุคลากรฝ่ายผลิต

บริษัทประกอบธุรกิจหลักในการผลิตรายการโทรทัศน์
โดยให้ความสำคัญกับผลงานและคุณภาพรายการเป็นสำคัญ
ดังนั้นบุคลากรฝ่ายผลิตและทีมสร้างสรรค์นับเป็นปัจจัยสำคัญในความสำเร็จของบริษัท
นอกจากนี้รายการส่วนใหญ่ของบริษัทเป็นประเภทควิซโชว์หรือเกมโชว์ ซึ่งการมีพิธีกร หรือ
ผู้ดำเนินรายการที่มีความสามารถเป็นปัจจัยหนึ่งที่มีความสำคัญและมีผลต่อความสำเร็จของรายการ
และเป็นจุดแข็งที่เสริมสร้างศักยภาพในแข่งขันให้กับรายการโทรทัศน์ของบริษัทเรื่อยมา
ซึ่งหากบริษัทสูญเสียบุคลากรหลักในฝ่ายผลิตและผู้ดำเนินรายการดังกล่าวไปอาจส่งผลกระทบต่อคุณภาพผลงานและผลประกอบการของบริษัท

ทั้งนี้ บริษัทตระหนักถึงผลกระทบที่อาจเกิดขึ้น
โดยในส่วนของพิธีกรหรือผู้ดำเนินรายการหลักของบริษัทและบุคลากรหลักของฝ่ายผลิตนั้น
เป็นทั้งผู้ก่อต้องบริษัท
และเป็นผู้ถือหุ้นใหญ่ทำให้มีความผูกพันและภักดีต่อองค์กรในการอยู่กับบริษัทเพื่อร่วมสร้างสรรค์ผลงานที่มีคุณภาพอย่างต่อเนื่องต่อไป
นอกจากนี้บริษัทยังให้ความสำคัญกับการพัฒนาบุคลากรอย่างต่อเนื่องและส่งเสริมการทำงานร่วมกันเป็นทีม
เพื่อลดการพึ่งพิงตัวพิธีกรและผู้ดำเนินรายการ
บริษัทได้มีมาตรการเพื่อลดความเสี่ยงดังกล่าวโดยการออกแบบรายการโดยให้ความสำคัญกับรูปแบบรายการและรูปแบบการนำเสนอมากกว่าการผูกติดกับพิธีกรหรือผู้ดำเนินรายการคนใดคนหนึ่ง
นอกจากนี้ บริษัทได้มีการกระจายงานไปสู่พิธีกรหรือผู้ดำเนินรายการที่หลากหลายมากขึ้น
พร้อมทั้งสร้างพิธีกรหรือผู้ดำเนินรายการใหม่ๆ ขึ้นมาเสริมรายการอยู่เสมอ โดย ณ ปัจจุบัน
มีพิธีกรและผู้ดำเนินรายการร่วมงานกับบริษัทในรายการต่างๆ กว่า 58 ท่าน

3.5 การขยายตัวของสื่อโฆษณาอื่นและสื่อโฆษณาใหม่

รายได้ของอุตสาหกรรมโทรทัศน์ได้รับผลกระทบโดยตรงจากการขยายตัวของอุตสาหกรรมโฆษณาผ่านสื่อโทรทัศน์
ซึ่งจากการที่มีสื่อโฆษณาใหม่ๆ เพิ่มมากขึ้น
รวมทั้งการขยายตัวของธุรกิจสื่อประเภทอื่นนอกเหนือจากโทรทัศน์ ส่งผลให้บริษัทตัวแทนโฆษณา
(Agency) และเจ้าของสินค้าหรือบริการ มีโอกาสเลือกใช้บริการโฆษณาผ่านสื่อ
ได้หลากหลายประเภทมากขึ้น
และทำให้ส่วนแบ่งการตลาดของการโฆษณาผ่านสื่อโทรทัศน์ถูกแบ่งไปยังสื่อประเภทอื่น

อย่างไรก็ดี จากข้อมูลของ AC Nielson พบว่า
มูลค่าการโฆษณาผ่านสื่อโทรทัศน์ยังคงมีการเติบโตอย่างต่อเนื่อง
และยังครองส่วนแบ่งการตลาดสูงสุดเมื่อเทียบกับสื่อประเภทอื่น โดยในปี 2557
มีส่วนแบ่งการตลาดเฉลี่ยประมาณร้อยละ 62.3 ของมูลค่าตลาดรวม

สัดส่วนการโฆษณาผ่านสื่อประเภทต่างๆ (2552 – 2557)

[]

4. ทรัพย์สินที่ใช้ในการประกอบธุรกิจ

4.1 สินทรัพย์ถาวรหลักที่ใช้ในการประกอบธุรกิจ

สินทรัพย์ที่ใช้ในการประกอบธุรกิจของบริษัทและบริษัทย่อยประกอบด้วยที่ดิน อาคาร และ อุปกรณ์ ซึ่ง
ณ วันที่ 31 ธันวาคม 2557 บริษัทและบริษัทย่อยมีสินทรัพย์ถาวร รายละเอียดดังนี้

ที่ดิน

+-----------------------------+-------------+-----------+-------------+
| รายละเอียด/ที่ตั้ง               | ผู้ถือกรรมสิทธิ์  | ม         | ภาระผูกพัน    |
|                             |             | ูลค่าตามบัญชี |             |
|                             |             |           |             |
|                             |             | ณ สิ้นปี     |             |
|                             |             | 2557      |             |
|                             |             |           |             |
|                             |             | (ล้านบาท)  |             |
+-----------------------------+-------------+-----------+-------------+
| เลขที่ 50/102-103             | บริษัท        | 1.37      | ไม่มี         |
|                             |             |           |             |
| แขวงอนุสาวรีย์ เขตบางเขน       |             |           |             |
| กรุงเทพฯ                     |             |           |             |
+-----------------------------+-------------+-----------+-------------+
| 99 ม.2 ตำบลบางพูน อำเภอเมือง  | บริษัท        | 127.48    | จำนองกับธน   |
| จ.ปทุมธานี                    |             |           | าคารกสิกรไทย |
|                             |             |           | จำกัด        |
|                             |             |           | (มหาชน)     |
+-----------------------------+-------------+-----------+-------------+

อาคาร สำนักงาน

+-----------------------------+-------------+-----------+-------------+
| รายละเอียด/ที่ตั้ง               | ผู้ถือกรรมสิทธิ์  | ม         | ภาระผูกพัน    |
|                             |             | ูลค่าตามบัญชี |             |
|                             |             |           |             |
|                             |             | ณ สิ้นปี     |             |
|                             |             | 2557      |             |
|                             |             |           |             |
|                             |             | (ล้านบาท)  |             |
+-----------------------------+-------------+-----------+-------------+
| เลขที่ 50/102-103             | บริษัท        | 1.00      | ไม่มี         |
|                             |             |           |             |
| แขวงอนุสาวรีย์ เขตบางเขน       |             |           |             |
| กรุงเทพฯ                     |             |           |             |
+-----------------------------+-------------+-----------+-------------+
| 99 ม.2 ตำบลบางพูน อำเภอเมือง  | บริษัท        | 356.39    | จำนองกับธน   |
| จ.ปทุมธานี                    |             |           | าคารกสิกรไทย |
|                             |             |           | จำกัด        |
|                             |             |           | (มหาชน)     |
+-----------------------------+-------------+-----------+-------------+

หมายเหตุ : มูลค่าตามบัญชีรวมระบบไฟฟ้า ระบบสาธารณูปโภค และเครื่องปรับอากาศ ณ สิ้นปี
2557

เครื่องมือ อุปกรณ์ และสินทรัพย์ถาวรอื่น

หมายเหตุ : เครื่องมือและอุปกรณ์ ได้แก่ สินทรัพย์ที่ใช้ในการผลิต เช่น กล้อง
อุปกรณ์ที่ใช้ในการตัดต่อ เครื่องเสียง เครื่องบันทึกเสียง และโทรทัศน์

4.2 ลิขสิทธิ์และเครื่องหมายการค้า

บริษัทเป็นเจ้าของเครื่องหมายการค้า Workpoint Entertainment
ซึ่งได้จดทะเบียนไว้ที่กรมทรัพย์สินทางปัญญา กระทรวงพาณิชย์ เมื่อวันที่ 26 เมษายน 2537
โดยเครื่องหมายการค้าดังกล่าวมีอายุ 10 ปี แต่วันที่จดทะเบียนและสามารถต่ออายุได้คราวละ 10
ปี ซึ่งบริษัทได้ต่ออายุครั้งล่าสุดเมื่อวันที่ 15 กันยายน 2557 และ บริษัทมีการจดทะเบียน
เครื่องหมายการค้าและเครื่องหมายบริการของรายการโทรทัศน์ต่างๆ ทุกรายการ
เพื่อเป็นทรัพย์สินของบริษัท ในการบริหารจัดการในอนาคต
นอกจากนี้บริษัทยังเป็นเจ้าของลิขสิทธิ์รายการโทรทัศน์ทุกรายการของบริษัท
ซึ่งมีสิทธิแต่เพียงผู้เดียวที่จะจัดการเกี่ยวกับงานที่สร้างสรรค์ขึ้น ตามพระราชบัญญัติลิขสิทธิ์ พ.ศ.
2537
กำหนดให้งานแพร่เสียงหรือแพร่ภาพภาพทางวิทยุโทรทัศน์จะได้รับการคุ้มครองลิขสิทธิ์เป็นระยะเวลา
50 ปี นับแต่นำงานออกสู่สาธารณชน

4.3 ลิขสิทธิ์รายการต่างไประเทศ

  บริษัทมีลิขสิทธิ์รายการต่างประเทศจำนวน 425 รายการ
  ซึ่งสามารถนำมาใช้ออกอากาศได้ในสถานีโทรทัศน์ของบริษัท โดย ณ วันที่ 31 ธันวาคม 2557
  มีมูลค่าทางบัญชีสุทธิ เท่ากับ 323 ล้านบาท

4.4
ใบอนุญาตให้ใช้คลื่นความถี่และประกอบกิจการโทรทัศน์เพื่อให้บริการโทรทัศน์ภาคพื้นดินในระบบดิจิตอล

ประเภทบริการทางธุรกิจระดับชาติ ในหมวดหมู่ทั่วไปแบบความคมชัดปกติ

บริษัทย่อยแห่งหนึ่งได้รับใบอนุญาตให้ใช้คลื่นความถี่และประกอบกิจการโทรทัศน์เพื่อให้บริการโทรทัศน์ภาคพื้นดินในระบบดิจิตอล
ประเภทบริการทางธุรกิจระดับชาติ ในหมวดหมู่ทั่วไปแบบความคมชัดปกติ เมื่อวันที่ 25 เมษายน
2557 โดยมีระยะเวลา 15 ปี เริ่มตั้งแต่วันที่ 25 เมษายน 2557 ถึงวันที่ 24 เมษายน 2572
จากการเป็นผู้ชนะการประมูลในราคาประมูลรวมจำนวนเงิน 2,355.00 ล้านบาท
ซึ่งได้ชำระเงินค่าธรรมเนียมใบอนุญาตให้ใช้คลื่นความถี่งวดที่หนึ่งจำนวนร้อยละ 50
ของราคาประมูลขั้นต่ำ และร้อยละ 10 ของเงินในส่วนที่เกินกว่าราคาขั้นต่ำ รวมเป็นเงินทั้งสิ้น
349.50 ล้านบาท (ไม่รวมภาษีมูลค่าเพิ่ม) (สุทธิจากเงินประกันการประมูล จำนวนเงิน 38.00
ล้านบาท ซึ่งได้จ่ายชำระเมื่อวันที่ 20 มกราคม 2557)

และวางหนังสือค้ำประกันจากสถาบันการเงินเพื่อค้ำประกันการชำระเงินในส่วนของเงินที่เหลือให้กับคณะกรรมการกิจการกระจายเสียง
กิจการโทรทัศน์และกิจการโทรคมนาคมแห่งชาติ (“กสทช.”) เมื่อวันที่ 7 กุมภาพันธ์ 2557
โดยยอดคงเหลือแบ่งการจ่ายชำระเป็น 2 ส่วนดังนี้

  -------------------- ---------------- -- ------------------ -- ------------------
                       ส่วนของราคาขั้นต่ำ      ส่วนที่เกินราคาขั้นต่ำ       รวม

                       บาท                 บาท                   บาท

  ไม่เกิน 1 ปี            114,000,000.00      197,500,000.00        311,500,000.00

  เกินกว่า 1 ปี แต่ไม่เกิน 5 76,000,000.00       1,580,000,000.00      1,656,000,000.00
  ปี                                                              

  รวม                  190,000,000.00      1,777,500,000.00      1,967,500,000.00
  -------------------- ---------------- -- ------------------ -- ------------------

4.5 นโยบายลงทุนในบริษัทย่อยและบริษัทร่วม

  บริษัทมีนโยบายในการลงทุนในบริษัทย่อยที่มีศักยภาพทั้งในด้านการสนับสนุนธุรกิจของกลุ่มและมีความสามารถในการทำกำไรเพื่อเสริมสร้างความแข็งแกร่งให้กับกลุ่มบริษัทในการขยายธุรกิจต่อไป
  โดยบริษัทมีนโยบายที่จะเป็นผู้ถือหุ้นใหญ่ เว้นแต่ในกรณีที่จำเป็น บริษัทอาจลดส่วนการถือหุ้นลง
  แต่บริษัทยังคงมีนโยบายที่จะรักษาสัดส่วนการถือหุ้นใหญ่ไว้เพื่อให้บริษัทสามารถกำหนดทิศทางการดำเนินธุรกิจ

  5. ข้อพิพาททางกฎหมาย

ณ วันที่ 31 ธันวาคม 2557 บริษัทมีภาระหนี้สินที่อาจจะเกิดขึ้นจากการถูกฟ้องร้อง จำนวน 15.20
ล้านบาท ซึ่งบริษัทได้ฟ้องกลับโดยเรียกร้องค่าเสียหายเป็นจำนวนเงิน 31.60 ล้านบาท ทั้งนี้
ศาลแพ่งได้พิพากษาคดีฟ้องร้องดังกล่าว เมื่อวันที่ 30 ตุลาคม 2550 ให้บริษัทชำระเงินจำนวน
1.76 ล้านบาท แก่โจทย์พร้อมดอกเบี้ยร้อยละ 7.5 ต่อปีของเงินต้นดังกล่าวนับตั้งแต่วันที่ 3
พฤศจิกายน 2548 จนกว่าจะชำระเสร็จแก่โจทก์ ต่อมาเมื่อวันที่ 1 ธันวาคม 2554
ศาลอุทธรณ์ได้พิพากษาให้บริษัท ชำระเงินจำนวน 1.95 ล้านบาท แก่โจทย์
พร้อมดอกเบี้ยอัตราร้อยละ 7.5 ต่อปี ของต้นเงินจำนวนดังกล่าวนับตั้งแต่ วันที่ 3 พฤศจิกายน
2548 จนกว่าจะชำระเสร็จแก่โจทย์ ทั้งนี้ ณ ปัจจุบัน บริษัทได้ยื่นฎีกาขอให้ศาลฎีกาพิพากษายกฟ้อง
ซึ่งคดีอยู่ระหว่างการพิจารณาของศาลฎีกา
และบริษัทยังไม่ได้บันทึกหนี้สินที่อาจเกิดขึ้นจากคดีฟ้องร้องดังกล่าว

6. ข้อมูลทั่วไปและข้อมูลสำคัญอื่น

6.1 ข้อมูลทั่วไป

+------------------+---+-------------------------------------------------+
|   ชื่อบริษัท         |   |   บริษัท เวิร์คพอยท์ เอ็นเทอร์เทนเมนท์ จำกัด (มหาชน)     |
|                  |   |                                                 |
|                  | : |                                                 |
+------------------+---+-------------------------------------------------+
|   ลัก             |   |   ประกอ                                         |
| ษณะการประกอบธุรกิจ |   | บธุรกิจหลักในการเป็นสถานีโทรทัศน์ซึ่งออกอากาศในระบบดิจิตอล |
|                  | : |   และผลิตรายการโทรทัศน์เพื่อขายโฆษณา                 |
+------------------+---+-------------------------------------------------+
|   ที่ตั้งสำนักงานใหญ่  |   |   99 หมู่ที่ 2 ตำบลบางพูน อำเภอเมืองปทุมธานี            |
|                  |   |   จังหวัดปทุมธานี                                   |
|                  | : |                                                 |
|                  |   |   12000                                         |
+------------------+---+-------------------------------------------------+
|   เลขทะเบียนบริษัท  |   |   0107547000125                                 |
|                  |   |                                                 |
|   ทุนเรือนหุ้น       | : |   ทุนจดทะเบียน 298,040,531 บาท ณ วันที่ 31 มกราคม    |
|                  |   |   2558 แบ่งเป็นหุ้นสามัญเรียกชำระแล้วจำนวน 298,040,531 |
|                  |   |   หุ้น มูลค่าหุ้นละ 1 บาท                             |
|                  |   |                                                 |
|                  | : |                                                 |
+------------------+---+-------------------------------------------------+
|   Homepage       |   |   http://www.workpoint.co.th                    |
|                  |   |                                                 |
|                  | : |                                                 |
+------------------+---+-------------------------------------------------+
|   โทรศัพท์         |   |   02-833-2000                                   |
|                  |   |                                                 |
|                  | : |                                                 |
+------------------+---+-------------------------------------------------+
|   โทรสาร         |   |   02-833-2999                                   |
|                  |   |                                                 |
|                  | : |                                                 |
+------------------+---+-------------------------------------------------+

6.2 ข้อมูลสำคัญอื่น

นายทะเบียน : บริษัท ศูนย์รับฝากหลักทรัพย์ (ประเทศไทย)

ที่ตั้งสำนักงาน : อาคารตลาดหลักทรัพย์แห่งประเทศไทย

  เลขที่ 62 ถนนรัชดาภิเษก แขวงคลองเตย เขตคลองเตย กรุงเทพมหานคร 10110

+------------------+---+-------------------------------------------------+
|   โทรศัพท์         |   |   02-229-2800                                   |
|                  |   |                                                 |
|                  | : |                                                 |
+------------------+---+-------------------------------------------------+
|   โทรสาร         |   |   02-359-1259                                   |
|                  |   |                                                 |
|                  | : |                                                 |
+------------------+---+-------------------------------------------------+

_